Document ID: 32009R1060

REGOLAMENT (KE) Nru 1060/2009 TAL-PARLAMENT EWROPEW U TAL-KUNSILL
tas-16 ta’ Settembru 2009
dwar aġenziji li jiggradaw il-kreditu
(Test b’rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 95 tiegħu,
Wara li kkunsidraw il-proposta tal-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara li kkunsidraw l-opinjoni tal-Bank Ċentrali Ewropew (2),
Waqt li jaġixxu skont il-proċedura stabbilita fl-Artikolu 251 tat-Trattat (3),
Billi:
(1)
L-aġenziji li jiggradaw il-kreditu għandhom rwol importanti fis-swieq tat-titoli u bankarji globali peress li l-gradazzjonijiet ta’ kreditu tagħhom jintużaw minn investituri, min jissellef, emittenti u gvernijiet bħala parti mit-teħid ta’ deċiżjonijiet informati dwar l-investiment u l-finanzi. L-istituzzjonijiet ta’ kreditu, id-ditti ta’ investiment, l-impriżi ta’ assigurazzjoni, l-impriżi ta’ assigurazzjoni fuq il-ħajja, l-impriżi ta’ riassigurazzjoni, l-impriżi għall-investiment kollettiv f’titoli trasferibbli (UCITS) u l-istituzzjonijiet għall-provvista ta’ rtirar okkupazzjonali, jistgħu jużaw dawk il-gradazzjonijiet ta’ kreditu bħala r-referenza għall-kalkolu tar-rekwiżiti ta’ kapital tagħhom għal finijiet ta’ solvenza jew għall-kalkolu tar-riskji fl-attività tal-investiment tagħhom. Konsegwentement, il-gradazzjonijiet ta’ kreditu għandhom impatt sinifikanti fuq l-operat tas-swieq u fuq il-fiduċja u l-kunfidenza tal-investituri u l-konsumaturi. Huwa essenzjali, għalhekk, li l-attivitajiet ta’ gradazzjoni tal-kreditu jitwettqu skont il-prinċipji tal-integrità, tat-trasparenza, tar-responsabilità, u tal-governanza tajba sabiex ikun żgurat li li l-gradazzjonijiet ta’ kreditu li jirriżultaw użati fil-Komunità jkunu indipendenti, oġġettivi u ta’ kwalità adegwata.
(2)
Bħalissa, il-biċċa l-kbira tal-aġenziji li jiggradaw il-kreditu għandhom il-kwartieri tagħhom barra l-Komunità. Il-biċċa l-kbira tal-Istati Membri ma jirregolawx l-attivitajiet tal-aġenziji li jiggradaw il-kreditu jew il-kondizzjonijiet għall-ħruġ ta’ gradazzjonijiet ta’ kreditu. Minkejja l-importanza sinifikanti tagħhom għall-funzjonament tas-swieq finanzjarji, l-aġenziji li jiggradaw il-kreditu huma suġġetti għal-liġi Komunitarja f’oqsma limitati biss, notevolment taħt id-Direttiva 2003/6/KE tal-Parlament Ewropew u tal-Kunsill tat-28 ta’ Jannar 2003 dwar insider dealing u manipulazzjoni tas-suq (abbuż tas-suq) (4). Barra minn hekk, id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 dwar l-aċċess għall-attività tal-istituzzjonijiet ta’ kreditu u l-eżerċizzju tagħhom (5) u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006 dwar l-adegwatezza tal-kapital tad-ditti ta’ investiment u l-istituzzjonijiet ta’ kreditu (6) jirriferu għal aġenziji li jiggradaw il-kreditu. Huwa għalhekk importanti li jiġu stabbiliti r-regoli li jiżguraw li l-gradazzjonijiet ta’ kreditu maħruġa mill-aġenziji li jiggradaw il-kreditu rreġistrati fil-Komunità jkunu ta’ kwalità adegwata u maħruġa minn aġenziji li jiggradaw il-kreditu suġġetti għal rekwiżiti stretti. Il-Kummissjoni ser tkompli taħdem mas-sħab internazzjonali tagħha biex tkun żgurata il-konverġenza tar-regoli applikabbli għal aġenziji li jiggradaw il-kreditu. Għandu jkun possibbli li ċerti banek ċentrali li joħorġu l-gradazzjonijiet ta’ kreditu jkunu eżentati minn dan ir-Regolament sakemm jissodisfaw il-kondizzjonijiet applikabbli rilevanti li jiżguraw l-indipendenza u l-integrità tal-attivitajiet tagħhom ta’ gradazzjoni ta’ kreditu u li jkunu stretti daqs ir-rekwiżiti stipulati f’dan ir-Regolament.
(3)
Dan ir-Regolament m’għandux joħloq obbligu ġenerali biex l-istrumenti finanzjarji jew l-obbligi finanzjari jiġu ggradati skont dan ir-Regolament. B’mod partikolari, m’għandux jobbliga lill-impriżi għall-investiment kollettiv f’titoli trasferibbli (UCITS) kif iddefiniti fid-Direttiva tal-Kunsill 85/611/KEE tal-20 ta’ Diċembru 1985 dwar il-koordinazzjoni ta’ liġijiet, regolamenti u dispożizzjonijiet amministrattivi relattivi għal impriżi ta’ investiment kollettiv f’titoli trasferibbli (UCITS) (7) jew, lill-istituzzjonijiet għall-provvista ta’ rtirar okkupazzjonali kif iddefiniti fid-Direttiva 2003/41/KE tal-Parlament Ewropew u tal-Kunsill tat-3 ta’ Ġunju 2003 dwar l-attivitajiet u s-superviżjoni ta’ istituzzjonijiet għall-provvista ta’ irtirar okkupazzjonali (8) biex jinvestu fi strumenti finanzjarji li huma ggradati skont dan ir-Regolament.
(4)
Id-dispożizzjonijiet ta’ dan ir-Regolament m’għandhomx joħolqu obbligu ġenerali għall-istituzzjonijiet finanzjarji jew għall-min jinvesti biex jinvestu biss f’titoli li għalihom ġie ppubblikat prospectus skont id-Direttiva 2003/71/KE tal-Parlament Ewropew u tal-Kunsill tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ (9) u fir-Regolament (KE) Nru 809/2004 tal-Kummissjoni tad-29 ta’ April 2004 li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b’referenza u l-pubblikazzjoni ta’ prospetti bħal dawn u d-disseminazzjoni tar-reklami (10) u li huma ggradati skont dan ir-Regolament. Addizzjonalment, dan ir-Regolament m’għandux jobbliga jobbliga lill-emittenti jew lill-offerenti jew lil persuni li jitolbu aċċess għall-kummerċ f’suq regolat li jiksbu gradazzjonijiet ta’ kreditu għal titoli li huma suġġetti għall-obbligu li jkun ippubblikat prospectus fid-Direttiva 2003/71/KE u fir-Regolament (KE) Nru 809/2004.
(5)
Prospectus ippubblikat fid-Direttiva 2003/71/KE u fir-Regolament (KE) Nru 809/2004 għandu jkun fih informazzjoni ċara u prominenti dwar jekk il-gradazzjoni ta’ kreditu tat-titoli rispettivi inħarġitx minn aġenzija li tiggrada l-kreditu stabbilita fil-Komunità u rreġistrata skont dan ir-Regolament. Madankollu, l-ebda dispożizzjoni f’dan ir-Regolament m’għandu jwaqqaf lill-persuni responsabbli mill-pubblikazzjoni ta’ prospectus skont id-Direttiva 2003/71/KE u r-Regolament (KE) Nru 809/2004 milli jinkludu xi informazzjoni materjali fil-prospectus, inklużi gradazzjonijiet ta’ kreditu maħruġa f’pajjiżi terzi u informazzjoni marbuta.
(6)
Barra milli joħorġu gradazzjonijiet ta’ kreditu u jwettqu attivitajiet ta’ gradazzjoni ta’ kreditu, l-aġenziji li jiggradaw il-kreditu għandhom ukoll ikollhom il-ħila li jwettqu attivitajiet anċillari fuq bażi professjonali. It-twettiq ta’ attivitajiet anċillari m’għandux jikkomprometti l-indipendenza u l-integrità tal-attivitajiet ta’ gradazzjoni ta’ kreditu tal-aġenziji li jiggradaw il-kreditu.
(7)
Dan ir-Regolament għandu japplika għal gradazzjonijiet ta’ kreditu maħruġa mill-aġenziji li jiggradaw il-kreditu rreġistrati fil-Komunità. L-għan ewlieni ta’ dan ir-Regolament huwa li jħares l-istabilità tas-swieq finanzjarji u ta’ min jinvesti. Evalwazzjonijiet ta’ kreditu, sistemi ta’ evalwazzjoni ta’ kreditu u evalwazzjonijet simili marbuta mal-obbligi li joriġinaw minn relazzjonijiet industrijali, kummerċjali jew mal-konsumaturi m’għandhomx jaqgħu fl-ambitu ta’ dan ir-Regolament.
(8)
L-aġenziji li jiggradaw il-kreditu għandhom, fuq bażi volontarja, japplikaw il-Kodiċi ta’ Mġiba Fundamentali għall-aġenziji li jiggradaw il-kreditu maħruġ mill-Organizzazzjoni Internazzjonali tal-Kummissjonijiet tat-Titoli (Kodiċi tal-IOSCO). Fl-2006, Komunikazzjoni mill-Kummissjoni dwar l-aġenziji li jiggradaw il-kreditu (11) stiednet lill-Kumitat tar-Regulaturi Ewropej tat-Titoli (KRET), stabbilit bid-Deċiżjoni tal-Kummissjoni 2009/77/KE (12)., biex jissorvelja l-konformità mal-Kodiċi tal-IOSCO u jirrapporta lura lill-Kummissjoni fuq bażi annwali.
(9)
Il-Kunsill Ewropew tat-13 u l-14 ta’ Marzu 2008 ftiehem dwar sett ta’ konklużjonijiet bħala risposta għad-dgħufijiet ewlenin identifikati fis-sistema finanzjarja. Wieħed mill-objettivi kien it-titjib tal-funzjonament tas-suq u l-istrutturi tal-inċentivi, inkluż ir-rwol tal-aġenziji li jiggradaw il-kreditu.
(10)
L-aġenziji li jiggradaw il-kreditu jitqiesu li naqsu, l-ewwel nett, milli jirriflettu kmieni biżżejjed fil-gradazzjonijiet ta’ kreditu tagħhom l-kondizzjonijiet tas-suq li kienu sejrin għall-agħar u, t-tieni nett, li jaġġustaw il-gradazzjonijiet ta’ kreditu tagħhom fil-ħin wara li ggravat ruħha l-kriżi tas-suq. l-Aktar mod xieraq biex jiġi kkoreġuti dawk in-nuqqasijiet huwa permezz ta’ miżuri relatati mal-konflitti ta’ interess, il-kwalità tal-gradazzjonijiet ta’ kreditu, it-trasparenza u t-tmexxija ta’ ġewwa tal-aġenziji li jiggradaw il-kreditu, u s-sorveljanza tagħhom tal-attivitajiet tal-aġenziji li jiggradaw il-kreditu. L-utenti tal-gradazzjonijiet ta’ kreditu m’għandhomx joqogħdu, b’mod agħmi, fuq il-gradazzjonijiet ta’ kreditu, iżda għandhom iwettqu bl-akbar attenzjoni l-analiżi tagħhom u jadottaw id-diliġenza dovuta fir-rigward tad-dipendenza tagħhom minn gradazzjonijiet ta’ kreditu bħal dawn.
(11)
Huwa meħtieġ li jiġi stabbilit qafas komuni ta’ regoli rigward it-titjib tal-kwalità tal-gradazzjonijiet ta’ kreditu, b’mod partikolari tal-kwalità ta’ gradazzjonijiet ta’ kreditu li għandhom jintużaw mill-istituzzjonijiet finanzjarji u minn persuni rregolati minn regoli armonizzati fil-Komunità. Fin-nuqqas ta’ tali qafas komuni, hemm ir-riskju li l-Istati Membri jieħdu miżuri diverġenti fil-livell nazzjonali li jkollhom impatt dirett u negattiv fuq u joħloq ostakli għall-funzjonament tajjeb tas-suq intern, peress li l-aġenziji li jiggradaw il-kreditu li joħorġu gradazzjonijiet ta’ kreditu għall-użu tal-istituzzjonijiet finanzjarji fil-Komunità, ikunu suġġetti għal regoli differenti fi Stati Membri differenti. Barra minn hekk, rekwiżiti diverġenti ta’ kwalità dwar gradazzjonijiet ta’ kreditu jistgħu jwasslu għal livelli differenti ta’ protezzjoni tal-investituri u tal-konsumaturi. Barra minn hekk, l-utenti għandhom ikunu jistgħu jqabblu gradazzjonijiet ta’ kreditu maħruġa fil-Komunità ma’ gradazzjonijiet ta’ kreditu maħruġa internazzjonalment.
(12)
Dan ir-Regolament m’għandux jaffettwa l-użu tal-gradazzjonijiet ta’ kreditu minn persuni għajr dawk imsemmija f’dan ir-Regolament.
(13)
Ikun ideali li jkun previst l-użu ta’ gradazzjonijiet ta’ kreditu maħruġa f’pajjiżi għal finijiet regolatorji fil-Komunità sakemm jikkonformaw ma’ rekwiżiti li jkunu stretti daqs dawk stipulati f’dan ir-Regolament. Dan ir-Regolament jintroduċi sistema ta’ approvazzjoni li tippermetti lill-aġenziji li jiggradaw il-kreditu stabbiliti fil-Komunità u rreġistrati skont id-dispożizzjonijiet tiegħu japprovaw il-gradazzjonijiet ta’ kreditu maħruġa f’pajjiżi terzi. Meta tapprova gradazzjoni ta’ kreditu maħruġa f’pajjiż terz, l-aġenziji li jiggradaw il-kreditu għandhom jistabbilixxu u jimmonitorjaw fuq bażi kontinwa jekk l-attivitajiet ta’ gradazzjoni ta’ kreditu li jirriżultaw fil-ħruġ ta’ gradazzjoni ta’ kreditu bħal din jikkonformawx mar-rekwiżiti għall-ħruġ ta’ gradazzjonijiet ta’ kreditu li jkunu stretti daqs dawk stipulati f’dan ir-Regolament, filwaqt li jilħqu l-istess għan u jiksbu l-istess effetti fil-prattika.
(14)
Bħala reazzjoni għal preokkupazzjonijiet li nuqqas ta’ stabbiliment fil-Komunità jista’ jkun impediment serju għas-sorveljanza effettiva fl-aħjar interess tas-swieq finanzjarji fil-Komunità, tali sistema ta’ approvazzjoni għandha tiddaħħal għal aġenziji li jiggradaw il-kreditu li jkunu affiljati jew li jaħdmu mill-qrib ma’ aġenziji li jiggradaw il-kreditu stabbiliti fil-Komunità. Madankollu, jista’ jinħtieġ li jkun aġġustat ir-rekwiżit tal-preżenza fiżika fil-Komunità f’ċerti każi, partikolarment fir-rigward ta’ aġenziji iżgħar li jiggradaw il-kreditu minn pajjiżi terzi bl-ebda preżenza jew affiljazzjoni fil-Komunità. Għalhekk, għal aġenziji ta’ gradazzjoni tal-kreditu bħal dawn għandha tiġi stabbilita sistema speċifika ta’ ċertifikazzjoni, safejn ma jkunux importanti b’mod sistematiku għall-istabilità finanzjarja jew l-integrità tas-swieq finanzjarji ta’ Stat Membru wieħed jew ta’ aktar minn wieħed.
(15)
Iċ-ċertifikazzjoni għandha tkun possibbli wara li l-Kummissjoni tkun stabbiliet l-ekwivalenza tal-qafas legali u ta’ sorveljanza ta’ pajjiż terz mar-rekwiżiti ta’ dan ir-Regolament. Il-mekkaniżmu ta’ ekwivalenza previst m’għandux jagħti aċċess awtomatiku għall-Komunità iżda għandu jagħti l-possibilità għall-kwalifika ta’ aġenziji li jiggradaw il-kreditu minn pajjiż terz li jkunu evalwati każ b’każ u li jingħataw eżenzjoni minn uħud mir-rekwiżiti organizzattivi għall-aġenziji li jiggradaw il-kreditu attivi fil-Komunità, inkluż ir-rekwiżit tal-preżenza fiżika fil-Komunità.
(16)
Ir-Regolament għandu jirrikjedi wkoll li aġenzija li tiggrada l-kreditu minn pajjiż terz tissodisfa kriterji li jkunu prerekwiżiti ġenerali għall-integrità tal-attivitajiet ta’ gradazzjoni ta’ kreditu tagħha, sabiex tkun evitata l-interferenza fil-kontenut tal-gradazzjonijiet tal-kreditu mill-awtoritajiet kompetenti u minn awtoritajiet pubbliċi oħra ta’ dak il-pajjiż terz, u sabiex tkun prevista politika xierqa dwar il-kunflitt ta’ interess, ir-rotazzjoni tal-analisti ta’ gradazzjoni, u l-iżvelar perjodiku u kontinwu.
(17)
Prerekwiżit importanti ieħor għal sistema ta’ approvazzjoni soda u sistema ta’ ekwivalenza huwa l-eżistenza ta’ arranġamenti għal kooperazzjoni soda bejn l-awtoritajiet kompetenti ta’ Stati Membri ta’ domiċilju u l-awtoritajiet kompetenti rilevanti ta’ aġenziji li jiggradaw il-kreditu ta’ pajjiżi terzi.
(18)
Aġenzija li tiggrada l-kreditu li tkun approvat gradazzjonijiet ta’ kreditu maħruġin f’pajjiż terz għandha tkun kompletament u inkondizzjonalment responsabbli għal tali gradazzjonijiet ta’ kreditu approvati u għat-twettiq tal-kondizzjonijiet rilevanti msemmija f’dan ir-Regolament.
(19)
Dan ir-Regolarment m’għandux japplika għal gradazzjonijiet ta’ kreditu li aġenzija li tiggrada l-kreditu tipproduċi fuq ordni individwali u tipprovdi esklużivament lill-persuna li ordnaha u li mhumiex maħsubin għal żvelar pubbliku jew distribuzzjoni b’abbonament.
(20)
Ir-riċerka dwar l-investiment, ir-rakkomandazzjonijiet dwar l-investiment, u opinjonijiet oħra dwar il-valur jew il-prezz għal strument finanzjarju jew obbligu finanzjarju m’għandhomx jitqiesu bħala gradazzjonijiet ta’ kreditu.
(21)
Gradazzjoni ta’ kreditu mhux mitluba, jiġifieri gradazzjoni ta’ kreditu mhux inizjata b’talba tal-emittent jew tal-entità ggradata għandha tkun identifikata b’mod ċar bħala tali u għandha tingħaraf b’mezzi xierqa minn gradazzjonijiet ta’ kreditu mitluba.
(22)
Sabiex jevitaw konflitti potenzjali ta’ interess, l-aġenziji li jiggradaw il-kreditu għandhom jiffukaw fl-attività professjonali tagħhom fuq il-ħruġ ta’ gradazzjonijiet ta’ kreditu. Aġenzija li tiggrada l-kreditu m’għandhiex titħalla tagħti servizzi ta’ konsulenza jew ta’ pariri. B’mod partikolari aġenzija li tiggrada l-kreditu m’għandhiex tagħmel proposti jew rakkomandazzjonijiet dwar it-tfassil ta’ strument finanzjarju strutturat. Madankollu, l-aġenziji li jiggradaw il-kreditu għandhom ikunu kapaċi jipprovdu servizzi anċillari fejn dawn ma joħolqux konflitti potenzjali ta’ interess mal-ħruġ tal-gradazzjonijiet ta’ kreditu.
(23)
L-aġenziji li jiggradaw il-kreditu għandhom jużaw metodoloġiji ta’ gradazzjoni li huma rigorużi, sistematiċi, kontinwi u suġġetti għal validazzjoni anke permezz tal-esperjenza storika u l-ittestjar retrospettiv. Madankollu, dan ir-rekwiżit m’għandu bl-ebda mod jipprovdi raġunijiet għal intereferenza fil-kontenut ta’ gradazzjonijiet u metodoloġiji minn awtoritajiet kompetenti. Bl-istess mod, ir-rekwiżit biex il-gradazzjonijiet ta’ kreditu jkunu eżaminati mill-ġdid tal-anqas kull sena minn aġenziji li jiggradaw il-kreditu m’għandux jikkomprometti l-obbligu li l-aġenziji li jiggradaw il-kreditu jissorveljaw il-gradazzjonijiet ta’ kreditu fuq bażi kontinwa u li jeżaminaw mill-ġdid il-gradazzjonijiet ta’ kreditu kif ikun meħtieġ. Dawk ir-rekwiżiti m’għandhomx jiġu applikati b’tali mod li jipprevjenu lill-aġenziji l-ġodda li jiggradaw il-kreditu milli jidħlu fis-suq.
(24)
Il-gradazzjonijiet ta’ kreditu għandhom ikunu msejsa fis-sod u ssustanzjati sew, sabiex ikunu evitati kompromessi fil-gradazzjoni.
(25)
L-aġenziji li jiggradaw il-kreditu għandhom jiżvelaw lill-pubbliku informazzjoni dwar il-metodoloġiji, il-mudelli u s-suppożizzjonijiet ewlenin li jużaw fl-attivitajiet tagħhom ta’ gradazzjoni ta’ kreditu. Il-livell ta’ dettall dwar l-iżvelar ta’ informazzjoni dwar il-mudelli għandu jkun tali li jagħti informazzjoni adegwata lill-utenti tal-gradazzjonijiet ta’ kreditu sabiex iwettqu d-diliġenza dovuta tagħhom meta jiġi vvalutat jekk joqogħdux jew le fuq dawk il-gradazzjonijiet ta’ kreditu. L-iżvelar ta’ informazzjoni rigward il-mudelli m’għandux, madankollu, jiżvela informazzjoni sensittiva dwar in-negozju jew ifixkel b’mod serju l-innovazzjoni.
(26)
L-aġenziji li jiggradaw il-kreditu għandhom jistabbilixxu politiki u proċeduri interni adatti fir-rigward ta’ impjegati u persuni oħra involuti fil-proċess ta’ gradazzjoni ta’ kreditu sabiex jiġu evitati, identifikati, eliminati jew immaniġġjati u żvelati xi konflitti ta’ interess u jiġu żgurati f’kull mument il-kwalità, l-integrità u l-akkuratezza tal-proċess ta’ gradazzjoni ta’ kreditu u ta’ rieżami. Tali politiki u proċeduri, b’mod partikulari, għandhom jinkludu l-mekkaniżmi ta’ kontroll intern u l-funzjoni ta’ konformità.
(27)
L-aġenziji li jiggradaw il-kreditu għandhom jevitaw sitwazzjonijiet ta’ konflitti ta’ interess u jiġġestixxu dawk il-konflitti b’mod adegwat meta jkunu inevitabbli sabiex jiżguraw l-indipendenza tagħhom. L-aġenziji li jiggradaw il-kreditu għandhom jiżvelaw konflitti ta’ interess fil-ħin. Għandhom iżommu wkoll rekords tat-theddid sinifikanti kollu għall-indipendenza tal-aġenzija li tiggrada l-kreditu u dik tal-impjegati tagħha u l-persuni l-oħra involuti fil-proċess ta’ gradazzjonijiet ta’ kreditu, kif ukoll is-salvagwardji applikati biex inaqqsu dak it-theddid.
(28)
Aġenzija li tiggrada l-kreditu jew grupp ta’ aġenziji li jiggradaw il-kreditu għandu jkollhom arranġamenti għal governanza korporattiva soda. Meta tistabbilixxi l-arranġamenti ta’ governanza korporattiva tagħha, l-aġenzija li tiggrada l-kreditu jew il-grupp ta’ aġenziji li jiggradaw il-kreditu għandhom iqisu r-rekwiżit li jiggarantixxi li toħroġ gradazzjonijiet ta’ kreditu li jkunu indipendenti, oġġettivi u ta’ kwalità xierqa.
(29)
Sabiex jiżguraw l-indipendenza tal-proċess tal-gradazzjoni ta’ kreditu mill-interess tan-negozju tal-aġenzija li tiggrada l-kreditu bħala kumpanija, l-aġenziji li jiggradaw il-kreditu għandhom jiżguraw li tal-anqas terz, iżda mhux anqas minn żewġ membri tal-bord ta’ amministrazzjoni jew ta’ sorveljanza jkunu indipendenti b’mod konsistenti mal-punt 13 tat-Taqsima III tar-Rakkomandazzjoni tal-Kummissjoni 2005/162/KE tal-15 ta’ Frar 2005 dwar ir-rwol ta’ diretturi mhux eżekuttivi jew ta’ sorveljanza ta’ kumpanniji kkwotati u dwar il-kumitati tal-bord (ta’ sorveljanza) (13). Barra minn hekk, huwa meħtieġ li l-biċċa l-kbira tal-maniġment superjuri, inklużi l-membri indipendenti kollha tal-bord ta’ amministrazzjoni jew ta’ superviżjoni jkollhom kompetenza suffiċjenti f’oqsma xierqa tas-servizzi finanzjarji. L-uffiċjal ta’ konformità għandu jirrapporta regolarment dwar it-twettiq tad-doveri tiegħu lill-maniġment superjuri u lill-membri indipendenti tal-bord ta’ amministrazzjoni jew ta’ sorveljanza.
(30)
Sabiex ikunu evitati konflitti ta’ interess il-kumpens tal-membri indipendenti tal-bord ta’ amministrazzjoni jew ta’ sorveljanza m’għandux jiddependi mill-prestazzjoni tan-negozju tal-aġenzija li tiggrada l-kreditu.
(31)
Aġenzija li tiggrada l-kreditu għandha talloka numru biżżejjed ta’ impjegati b’għarfien u esperjenza xierqa għall-attivitajiet ta’ gradazzjoni ta’ kreditu tagħha. B’mod partikolari, l-aġenzija li tiggrada l-kreditu għandha tiżgura li riżorsi umani u finanzjarji adegwati jkunu allokati mal-ħruġ, monitoraġġ u aġġornament tal-gradazzjonijiet ta’ kreditu.
(32)
Sabiex jittieħed kont tal-kondizzjonijiet speċifiċi tal-aġenziji li jiggradaw il-kreditu li jimpjegaw anqas minn 50 impjegat, l-awtoritajiet kompetenti għandhom ikunu jistgħu jeżentaw tali aġenziji li jiggradaw il-kreditu minn xi obbligi stabbiliti b’dan ir-Regolament fir-rigward tar-rwol tal-membri indipendenti tal-bord, il-funzjoni ta’ konformità u l-mekkaniżmu ta’ rotazzjoni, u sakemm dawk l-aġenziji li jiggradaw il-kreditu jkunu jistgħu juru li huma jikkonformaw mal-kondizzjonijiet speċifiċi. L-awtoritajiet kompetenti għandhom jeżaminaw, b’mod partikulari, jekk id-daqs tal-aġenzija li tiggrada l-kreditu ġiex determinat b’tali mod li jevita l-konformità mar-rekwiżiti ta’ dan ir-Regolament minn aġenzija li tiggrada l-kreditu jew minn grupp ta’ aġenziji li jiggradaw il-kreditu. L-applikazzjoni tal-eżenzjoni minn awtoritajiet kompetenti tal-Istati Membri għandha ssir b’tali mod li jiġu evitati r-riskji ta’ frammentazzjoni tas-suq intern u li tiġi ggarantita l-applikazzjoni uniformi tal-liġi Komunitarja.
(33)
Ir-relazzjonijiet fit-tul mal-istess entitajiet iggradati jew partijiet terzi relatati magħhom jistgħu jikkompromettu l-indipendenza ta’ analisti ta’ gradazzjoni u persuni li japprovaw il-gradazzjonijiet ta’ kreditu. Għalhekk dawk l-analisti u dawk il-persuni għandhom ikunu suġġetti għal mekkaniżmu adatt ta’ rotazzjoni li għandu jipprevedi bidla gradwali f’timijiet analitiċi u kumitati tal-gradazzjoni ta’ kreditu.
(34)
L-aġenziji li jiggradaw il-kreditu għandhom jiżguraw li l-metodoloġiji, il-mudelli u s-suppożizzjonijiet prinċipali ta’ gradazzjonijiet bħas-suppożizzjonijiet matematiċi jew ta’ korrelazzjoni użati għall-istabbiliment ta’ gradazzjonijiet ta’ kreditu jinżammu sew, aġġornati u suġġetti għal rieżami komprensiv fuq bażi perjodika u li d-deskrizzjonijiet tagħhom ikunu ppubblikati b’mod li jippermetti analiżi komprensiva. F’każijiet fejn in-nuqqas ta’ data attendibbli jew il-kumplessità tal-istruttura ta’ tip ġdid ta’ strument finanzjarju, b’mod partikolari strumenti finanzjarji strutturati, iqajmu mistoqsijiet serji dwar jekk l-aġenzija li tiggrada l-kreditu tistax tipproduċi gradazzjoni kredibbli ta’ kreditu, l-aġenzija l-aġenzija li tiggrada l-kreditu m’għandhiex toħroġ gradazzjoni ta’ kreditu jew għandha tirtira gradazzjoni eżistenti ta’ kreditu. Bidliet fil-kwalità tal-informazzjoni disponibbli għall-monitoraġġ ta’ gradazzjoni ta’ kreditu eżistenti għandhom ikunu żvelati b’dik l-analiżi u, jekk ikun xieraq, għandha ssir reviżjoni ta’ dik il-gradazzjoni ta’ kreditu.
(35)
Sabiex tiżgura l-kwalità tal-gradazzjonijiet ta’ kreditu, aġenzija li tiggrada l-kreditu għandha tieħu miżuri biex tiżgura li l-informazzjoni li tuża biex tassenja gradazzjoni ta’ kreditu tkun attendibbli. Għal dan il-għan, aġenzija li tiggrada l-kreditu għandha tkun tista’ tipprevedi, inter alia, dipendenza fuq dikjarazzjonijiet finanzjarji vverifikati independentement u żvelar pubbliku; verifika minn servizzi ta’ partijiet terzi b’reputazzjoni tajba; eżami ta’ teħid ta’ kampjun każwali mill-aġenzija li tiggrada l-kreditu tal-informazzjoni riċevuta; jew dispożizzjonijiet kuntrattwali li jistipulaw obbligu biċ-ċar għall-entità ggradata jew il-partijiet terzi relatati tagħhom, jekk l-informazzjoni pprovduta taħt il-kuntratt hija magħrufa bħala materjalment falza jew li tiżgwida jew jekk l-entità jew il-partijiet terzi relatati tagħha jonqsu milli jadottaw diliġenza raġonevoli dovuta rigward l-eżattezza tal-informazzjoni kif speċifikat skont it-termini tal-kuntratt.
(36)
Dan ir-Regolament huwa bla ħsara għad-dmir tal-aġenziji li jiggradaw il-kreditu li jipproteġu d-dritt tal-privatezza ta’ persuni fiżiċi fir-rigward tal-ipproċessar ta’ data personali skont id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (14).
(37)
Jeħtieġ li l-aġenziji ta’ gradazzjoni ta’ kreditu jistabbilixxu proċeduri xierqa għall-analiżi regolari tal-metodoloġiji, il-mudelli u s-suppożizzjonijiet ewlenin ta’ gradazzjoni użati mill-aġenzija li tiggrada l-kreditu sabiex ikunu jistgħu jirriflettu sew il-kondizzjonijiet tal-bidliet fis-swieq tas-assi sottostanti. Bil-ħsieb li tiġi żgurata t-trasparenza, l-iżvelar ta’ kull modifika materjali tal-metodoloġiji u l-prattika, il-proċeduri u l-proċessi tal-aġenziji li jiggradaw il-kreditu għandhom isiru qabel ma jidħlu fis-seħħ, sakemm il-kondizzjonijiet estremi tas-suq ma jkunux jeħtieġu bidla immedjata fil-gradazzjonijiet ta’ kreditu.
(38)
Aġenzija li tiggrada l-kreditu għandha tindika kull twissija xierqa tar-riskju, inkluża analiżi tas-sensittività tas-suppożizzjonijiet rilevanti. Din l-analiżi għandha tispjega kif id-diversi iżviluppi tas-suq li jmexxu l-parametri mibnijin fil-mudell jistgħu jinfluwenzaw il-bidliet ta’ gradazzjoni ta’ kreditu (eż. volatilità). L-aġenzija li tiggrada l-kreditu għandha tiżgura li l-informazzjoni dwar ir-rati storiċi ta’ inadempjament tal-kategoriji ta’ gradazzjoni tagħha tkun verifikabbli u kwantifikabbli u tipprovdi bażi suffiċjenti għall-partijiet interessati biex tinftiehem il-prestazzjoni storika ta’ kull kategorija ta’ gradazzjoni u jekk u kif inbidlu l-kategoriji ta’ gradazzjoni. Jekk in-natura tal-gradazzjoni ta’ kreditu jew ċirkostanzi oħrajn tagħmel rata storika ta’ inadempjament, invalida statistikament, jew b’xi mod ieħor x’aktarx tiżgwida l-utenti tal-gradazzjoni ta’ kreditu, l-aġenzija li tiggrada l-kreditu għandha tipprovdi kjarifiki adatti. Dik l-informazzjoni għandha, sakemm possibbli, tkun paragonabbli ma’ kull mudell eżistenti tal-industrija sabiex tassisti lill-investituri meta jsiru paraguni fil-prestazzjoni bejn aġenziji differenti li jiggradaw il-kreditu.
(39)
Sabiex tissaħħaħ it-trasparenza tal-gradazzjonijiet ta’ kreditu u jagħti kontribut lill-ħarsien ta’ min jinvesti, il-KRET għandu jkollu maħżen ċentrali li fih għandha tinżamm informazzjoni dwar il-prestazzjonijiet fl-imgħoddi tal-aġenziji li jiggradaw il-kreditu kif ukoll informazzjoni dwar gradazzjonijiet ta’ kreditu maħruġa fl-imgħoddi. L-aġenziji li jiggradaw il-kreditu għandhom jipprovdu informazzjoni lil dan il-maħżen f’forma standardizzata. Il-KRET għandhom jagħmel din l-informazzjoni disponibbli għall-pubbliku u għandu jippubblika informazzjoni fil-qosor dwar l-iżviluppi ewlenin osservati fuq bażi annwali.
(40)
Taħt ċerti kondizzjonijiet l-istrumenti finanzjarji strutturati jista’ jkollhom effetti li huma differenti mill-istrumenti ta’ self “corporate” tradizzjonali. L-applikazzjoni tal-istess kategoriji ta’ gradazzjoni għaż-żewġ tipi ta’ strumenti mingħajr aktar spjegazzjoni tista’ tiżgwida lill-investituri. L-aġenziji li jiggradaw il-kreditu għandu jkollhom rwol importanti biex jissensibilizzaw il-kuxjenza tal-utenti tal-gradazzjonijiet ta’ kreditu dwar l-ispeċifiċitajiet tal-prodotti finanzjarji strutturati fir-rigward ta’ dawk tradizzjonali. L-aġenziji li jiggradaw il-kreditu għandhom għalhekk jiddivrenzjaw b’mod ċar bejn il-kategoriji ta’ gradazzjoni użati biex jiggradaw strumenti finanzjarji strutturati, minn naħa waħda, u kategoriji ta’ gradazzjoni użati għal strumenti finanzjarji oħra jew għal obbligi finanzjarji, min-naħa l-oħra, billi jżidu simbolu xieraq mal-kategorija ta’ gradazzjoni.
(41)
L-aġenziji li jiggradaw il-kreditu għandhom jieħdu miżuri biex jevitaw sitwazzjonijiet fejn l-emittenti jitolbu minn għadd ta’ aġenziji li jiggradaw il-kreditu evalwazzjoni preliminari ta’ gradazzjoni tal-istrument finanzjarju strutturat inkwistjoni biex tiġi identifikata dik li toffri l-aħjar gradazzjoni ta’ kreditu tal-istruttura proposta. L-emittenti għandhom ukoll jevitaw l-applikazzjoni ta’ prattika bħal din.
(42)
Aġenzija li tiggrada l-kreditu għandha żżomm rekords tal-metodoloġiji għal gradazzjonijiet ta’ kreditu u taġġorna regolarment il-bidliet tagħha u żżomm ukoll rekord tal-elementi sostantivi tad-djalogu bejn l-analista ta’ gradazzjoni u l-entità ggradata jew il-partijiet terzi relatati tagħha.
(43)
Sabiex jiġi żgurat livell għoli ta’ fiduċja tal-investitur u tal-konsumatur fis-suq intern, l-aġenziji li jiggradaw il-kreditu li joħorġu gradazzjonijiet ta’ kreditu fil-Komunità għandhom ikunu suġġetti għar-reġistrazzjoni. Tali reġistrazzjoni hija l-prerekwiżit prinċipali biex l-aġenziji li jiggradaw il-kreditu joħorġu gradazzjonijiet ta’ kreditu maħsuba biex jintużaw għal finijiet regolatorji fil-Komunità. Għalhekk jeħtieġ li jiġu stabbiliti l-kondizzjonijiet armonizzati u l-proċedura għall-għoti, is-sospensjoni u l-irtirar ta’ tali reġistrazzjoni.
(44)
Dan ir-Regolament m’għandux jissostitwixxi l-proċess stabbilit ta’ rikonoxximent ta’ Istituzzjonijiet Esterni ta’ Evalwazzjoni tal-Kreditu (IVEKs) skont id-Direttiva 2006/48/KE. L-IVEKs diġà rikonoxxuti fil-Komunità għandhom japplikaw għar-reġistrazzjoni skont dan ir-Regolament.
(45)
Aġenzija li tiggrada l-kreditu rreġistrata mill-awtorità kompetenti tal-Istat Membru rilevanti għandha titħalla toħroġ gradazzjonijiet ta’ kreditu madwar il-Komunità. Jeħtieġ għalhekk li tiġi stabbilita proċedura ta’ reġistrazzjoni waħda għal kull aġenzija li tiggrada l-kreditu li hija effettiva madwar il-Komunità. Ir-reġistrazzjoni ta’ aġenzija li tiggrada l-kreditu għandha ssir effettiva ladarba d-deċiżjoni ta’ reġistrazzjoni maħruġa mill-awtorità kompetenti tal-Istat Membru ta’ domiċilju tidħol fis-seħħ skont il-liġi nazzjonali rilevanti.
(46)
Hemm bżonn li jkun stabbilit punt ta’ dħul wieħed fejn jintbagħtu l-applikazzjonijiet għar-reġistrazzjoni. Il-KRET għandu jirċievi l-applikazzjonijiet għar-reġistrazzjoni u jinforma b’mod effettiv lill-awtoritajiet kompetenti fl-Istati Membri kollha. Il-KRET għandu jagħti wkoll pariri fir-rigward tal-kompletezza tal-applikazzjoni lill-awtorità kompetenti tal-Istat Membru ta’ domiċilju. L-eżami tal-applikazzjonijiet għal reġistrazzjoni għandu jitwettaq fil-livell nazzjonali mill-awtorità kompetenti rilevanti. Sabiex jittrattaw b’mod effiċjenti lill-aġenziji li jiggradaw il-kreditu, l-awtoritajiet kompetenti għandhom jistabbilixxu networks operattivi (“kulleġġi”) appoġġati b’infrastruttura effiċjenti tat-teknoloġija tal-informazzjoni. Il-KRET għandu jistabbilixxi sottokumitat speċjalizzat fil-qasam tal-gradazzjonijiet ta’ kreditu ta’ kull klassi tal-assi ggradata mill-aġenziji li jiggradaw il-kreditu.
(47)
Xi aġenziji li jiggradaw il-kreditu huma magħmulin minn bosta entitajiet legali li flimkien jiffurmaw grupp ta’ aġenziji li jiggradaw il-kreditu. Meta jirreġistraw kull waħda mill-aġenziji li jiggradaw il-kreditu bħala parti minn tali grupp, l-awtoritajiet kompetenti tal-Istati Membri kkonċernati għandhom jikkoordinaw l-evalwazzjoni tal-applikazzjonijiet mibgħuta minn aġenziji li jiggradaw il-kreditu li jappartjenu għall-istess grupp u t-teħid ta’ deċiżjonijiet dwar l-għoti ta’ reġistrazzjoni. Madankollu, għandu jkun possibbli li tkun irrifjutata reġistrazzjoni ta’ aġenzija li tiggrada l-kreditu fi grupp ta’ aġenziji li jiggradaw il-kreditu meta tali aġenzija li tiggrada l-kreditu ma tissodisfax ir-rekwiżiti għar-reġistrazzjoni filwaqt li membri oħrajn ta’ tali grupp jikkonformaw mar-rekwiżiti kollha għar-reġistrazzjoni skont dan ir-Regolament. Billi l-kulleġġ m’ għandhux jiġi mogħti s-setgħa li joħroġ deċiżjonijiet li jorbtu legalment, kull waħda mill-awtoritajiet kompetenti tal-Istati Membri ta’ domiċilju tal-membri tal-grupp ta’ aġenziji li jiggradaw il-kreditu għandha toħroġ deċiżjoni separata fir-rigward tal-aġenzija li tiggrada l-kreditu stabbilita fit-territorju tal-Istat Membru kkonċernat.
(48)
Il-kulleġġ għandu jirrappreżenta l-pjattaforma effettiva għal skambju ta’ informazzjoni ta’ sorveljanza bejn l-awtoritajiet kompetenti, għall-koordinazzjoni tal-attivitajiet tagħhom u għal miżuri ta’ sorveljanza meħtieġa għas-sorveljanza effettiva tal-aġenziji li jiggradaw il-kreditu. B’mod partikolari, il-kulleġġ għandu jiffaċilita l-monitoraġġ tat-twettiq tal-kondizzjonijiet għat-tħaddin ta’ gradazzjonijiet ta’ kreditu maħruġa f’pajjiżi terzi, iċ-ċertifikazzjoni, l-arranġamenti ta’ outsourcing, u l-eżenzjonijiet stipulati f’dan ir-Regolament. L-attivitajiet tal-kulleġġ għandhom jikkontribwixxu għall-applikazzjoni armonizzata tar-regoli f’dan ir-Regolament u għall-konverġenza ta’ kull prattika ta’ sorveljanza.
(49)
Sabiex tissaħħaħ il-koordinazzjoni prattika tal-attivitajiet tal-kulleġġ, il-membri tiegħu għandhom jagħżlu faċilitatur minn fosthom. Il-faċilitatur għandu jippresjedi l-laqgħat tal-kulleġġ, jistabbilixxi arranġamenti ta’ koordinazzjoni bil-miktub għall-kulleġġ u jikkoordina l-azzjonijiet tal-kulleġġ. Matul il-proċess ta’ reġistrazzjoni l-faċilitatur għandu jevalwa l-ħtieġa li jestendi l-perijodu għall-evalwazzjoni tal-applikazzjonijiet, jikkoordina tali evalwazzjoni u jżomm kuntatt mal-KRET.
(50)
F’Novembru tal-2008, il-Kummissjoni waqqfet grupp ta’ livell għoli bid-dmir li jistudja l-arkitettettura ta’ sorveljanza Ewropea tal-ġejjieni fil-qasam tas-servizzi finanzjarji, inkluż ir-rwol tal-KRET.
(51)
L-arkitettura ta’ sorveljanza attwali m’għandhiex titqies bħala s-soluzzjoni għall-futur imbiegħed għall-kontroll tal-aġenziji li jiggradaw il-kreditu. Il-kulleġġi ta’ awtoritajiet kompetenti, li huma mistennija jintegraw il-koperazzjoni ta’ sorveljanza u l-konverġenza f’dan il-qasam fil-Komunità, huma pass konsiderevoli ‘l quddiem, iżda jistgħu ma jissostitwixxux il-vantaġġi kollha ta’ sorveljanza aktar konsolidata tal-industrija tal-gradazzjoni ta’ kreditu. Il-kriżi tas-swieq finanzjarji internazzjonali diġà wriet b’mod ċar li jkun xieraq li tkun eżaminata aktar il-ħtieġa għal riformi usa’ tal-mudell regolatorju u ta’ sorveljanza tas-settur finanzjarju Komunitarju. Sabiex jiniseb il-livell meħtieġ ta’ konverġenza u koperazzjoni ta’ sorveljanza Komunitarji, u sabiex tissaħħaħ l-istabilità tas-sistema finanzjarja, riformi usa’ tal-mudell regolatorju u ta’ sorveljanza tas-settur finanzjarju Komunitarju huma meħtieġa ferm u għandhom ikunu ppreżentati malajr mill-Kummissjoni Ewropea b’konsiderazzjoni xierqa tal-konklużjonijiet ippreżentati mill-grupp ta’ esperti ppresedut Jacques de Larosière tal-25 ta’ Frar 2009. Il-Kummissjoni, mill-aktar fis possibbli, u f’kull każ sal-1 ta’ Lulju 2010, għandha tirrapporta lill-Parlament Ewropew, lill-Kunsill u lill-istituzzjonijiet l-oħra kkonċernati, dwar xi riżultati f’dan ir-rigward u għandha tressaq kull proposta leġiżlattiva meħtieġa biex ikunu ttrattati n-nuqqasijiet identifikati fir-rigward tal-arranġamenti ta’ koperazzjoni u koordinazzjoni ta’ sorveljanza.
(52)
Il-bidliet sinifikanti fis-sistema ta’ approvazzjoni, l-arranġamenti ta’ outsourcing kif ukoll il-ftuħ u l-għeluq ta’ fergħat għandhom jitqiesu inter alia bħala bidliet materjali għall-kondizzjonijiet għar-reġistrazzjoni inizjali ta’ aġenzija li tiggrada l-kreditu.
(53)
Is-sorveljanza ta’ aġenzija li tiggrada l-kreditu għandha titwettaq mill-awtorità kompetenti tal-Istat Membru ta’ domiċilju b’kooperazzjoni mal-awtoritajiet kompetenti tal-Istati Membri kkonċernati l-oħra filwaqt li jintuża l-kulleġġ rilevanti u li l-KRET jinżamm involut b’mod xieraq.
(54)
Il-ħila tal-awtorità kompetenti tal-Istat Membru ta’ domiċilju u ta’ membri oħra tal-kulleġġ li jevalwaw u jimmonitorjaw il-konformità ta’ aġenzija li tiggrada l-kreditu mal-obbligi stipulati f’dan ir-Regolament m’għandhiex tkun limitata minn xi arranġamenti ta’ outsourcing li aġenzija li tiggrada l-kreditu tkun daħlet għalihom. L-aġenzija li tiggrada l-kreditu għandha tibqa’ responsabbli għall-obbligi tagħha skont dan ir-Regolament fil-każ li tuża arranġamenti ta’ outsourcing.
(55)
Sabiex jinżamm livell għoli ta’ fiduċja tal-investituri u tal-konsumaturi u biex tkun tista’ sseħħ sorveljanza kontinwa tal-gradazzjonijiet ta’ kreditu maħruġa fil-Komunità, l-aġenziji li jiggradaw il-kreditu li l-kwartieri tagħhom qegħdin barra l-Komunità għandhom ikunu meħtieġa jistabbilixxu sussidjarja fil-Komunità sabiex tkun tista’ ssir sorveljanza effiċjenti tal-attivitajiet tagħhom fil-Komunità kif ukoll biex ikun jista’ jsir użu effettiv mis-sistema ta’ approvazzjoni. Għandha titħeġġeġ ukoll il-parteċipazzjoni ta’ atturi ġodda fis-suq tal-aġenziji tal-gradazzjoni ta’ kreditu.
(56)
L-awtoritajiet kompetenti għandhom ikunu jistgħu jużaw is-setgħat iddefiniti f’dan ir-Regolament fir-rigward tal-aġenziji li jiggradaw il-kreditu, persuni involuti f’attivitajiet ta’ gradazzjoni ta’ kreditu, entitajiet iggradati u partijiet terzi relatati, ta’ partijiet terzi li lilhom l-aġenziji li jiggradaw il-kreditu jkunu esternalizzaw ċerti funzjonijiet jew attivitajiet u ta’ persuni oħra relatati jew marbuta b’mod ieħor mal-aġenziji li jiggradaw il-kreditu jew mal-attivitajiet ta’ gradazzjoni ta’ kreditu. Tali persuni għandhom jinkludu azzjonisti jew membri tal-bordijiet ta’ sorveljanza jew ta’ amministrazzjoni tal-aġenziji li jiggradaw il-kreditu u tal-entitajiet iggradati.
(57)
Id-dispożizzjonijiet ta’ dan ir-Regolament rigward ħlasijiet ta’ sorveljanza għandhom ikunu bla ħsara għad-dispożizzjonijiet rilevanti tal-liġi nazzjonali li tirregola l-ħlasijiet ta’ sorveljanza jew ħlasijiet simili.
(58)
Huwa xieraq li jinħoloq mekkaniżmu li jiżgura l-infurzar effettiv ta’ dan ir-Regolament. L-awtoritajiet kompetenti tal-Istati Membri għandu jkollhom il-mezzi meħtieġa għad-dispożizzjoni tagħhom biex jiżguraw li l-gradazzjonijiet maħruġa fil-Komunità jinħarġu b’konformità ma’ dan ir-Regolament. L-użu ta’ dawn il-miżuri ta’ sorveljanza għandu jkun dejjem ikkoordinat fil-kulleġġ rilevanti. Miżuri bħall-irtirar tar-reġistrazzjoni jew is-sospensjoni tal-użu għal skopijiet regolatorji ta’ gradazzjonijiet ta’ kreditu għandhom ikunu imposti meta jitqiesu proporzjonati għas-sinifikat tal-ksur tal-obbligi li joriġinaw minn dan ir-Regolament. Meta jeżerċitaw is-setgħat tagħhom ta’ sorveljanza, l-awtoritajiet kompetenti għandhom iqisu kif xieraq l-interessi ta’ min jinvesti u l-istabilità tas-suq. Peress li għandha tinżamm l-indipendenza ta’ aġenzija li tiggrada l-kreditu fil-proċess ta’ ħruġ ta’ gradazzjonijiet ta’ kreditu tagħha, la l-awtoritajiet kompetenti u lanqas l-Istati Membri m’għandhom jindaħlu fir-rigward tas-sustanza tal-gradazzjonijiet ta’ kreditu u l-metodoloġiji li bihom aġenzija li tiggrada l-kreditu tistabbilixxi l-gradazzjonijiet ta’ kreditu sabiex ikun evitat li l-gradazzjonijiet ta’ kreditu jkunu kompromessi. Fil-każ li aġenzija li tiggrada l-kreditu tkun suġġetta għal pressjoni, għandha tinnotifika lill-Kummissjoni u lill-KRET. Il-Kummissjoni għandha teżamina każ każ jekk għandhiex tittieħed azzjoni ulterjuri kontra l-Istat Membru kkonċernat talli ma kkonformax mal-obbligi tiegħu skont dan ir-Regolament.
(59)
Huwa mixtieq li jiġi żgurat li t-teħid tad-deċiżjonijiet imsemmi f’dan ir-Regolament ikun ibbażat fuq il-kooperazzjoni mill-qrib bejn l-awtoritajiet kompetenti tal-Istati Membri, u li l-adozzjoni tad-deċiżjonijiet ta’ reġistrazzjoni ssir għalhekk abbażi ta’ ftehim. Dan huwa prerekwiżit meħtieġ għall-proċess effiċjenti tar-reġistrazzjoni u l-prestazzjoni tas-superviżjoni. It-teħid tad-deċiżjonijiet għandu jkun effettiv, fil-pront u u kunsenswali.
(60)
Għall-effiċjenza tas-superviżjoni u biex tiġi evitata d-duplikazzjoni tal-kompti l-awtoritajiet kompetenti tal-Istati Membri għandhom jikkooperaw.
(61)
Huwa importanti wkoll li jiġi previst skambju ta’ informazzjoni fost l-awtoritajiet kompetenti responsabbli għas-superviżjoni tal-aġenziji li jiggradaw il-kreditu taħt dan ir-Regolament u l-awtoritajiet kompetenti li jissorveljaw l-istituzzjonijiet finanzjarji, b’mod partikolari mal-awtoritajiet kompetenti responsabbli għas-sorveljanza prudenzjali, jew li huma responsabbli għall-istabbilità finanzjarja fl-Istati Membri.
(62)
L-awtoritajiet kompetenti tal-Istati Membri minbarra l-awtoritajiet kompetenti tal-Istati Membri ta’ domiċilju għandhom ikunu jistgħu jintervjenu u jieħdu miżuri adatti ta’ superviżjoni, wara li jkunu informaw lill-KRET u lill-awtorità kompetenti tal-Istat Membru ta’ domiċilju u kkonsultaw lill-kulleġġ rilevanti f’każ li jkunu stabbilixxew li aġenzija li tiggrada l-kreditu rreġistrata li l-gradazzjonijiet tagħha jintużaw fit-territorju tagħhom tkun qed tikser l-obbligi li jirriżultaw minn dan ir-Regolament.
(63)
Kemm-il darba dan ir-Regolament ma jipprovdix għal proċedura speċifika fir-rigward tar-reġistrazzjoni, iċ-ċertifikazzjoni jew l-irtirar tagħha, l-adozzjoni ta’ miżuri ta’ superviżjoni, jew il-prestazzjoni tas-setgħat superviżorji, għandha tapplika l-liġi nazzjonali li tirregola tali proċeduri, inklużi r-reġimi lingwistiċi, is-segretezza professjonali u l-privileġġ professjonali legali u m’għandhomx jiġu affettwati d-drittijiet tal-aġenziji li jiggradaw il-kreditu u persuni oħra taħt dik il-liġi.
(64)
Huwa meħtieġ li tissaħħaħ il-konverġenza tas-setgħat għad-dispożizzjoni tal-awtoritajiet kompetenti sabiex tinkiseb intensità ekwivalenti ta’ infurzar fis-suq intern kollu.
(65)
Il-KRET għandha tiżgura applikazzjoni koerenti ta’ dan ir-Regolament. Huwa għandu jsaħħaħ u jiffaċilita l-kooperazzjoni u l-koordinazzjoni tal-awtoritajiet kompetenti f’attivitajiet ta’ superviżjoni u joħroġ gwida fejn adatt. Għalhekk il-KRET għandu jistabbilixxi mekkaniżmu ta’ medjazzjoni u reviżjoni tal-pari biex jiġi ffaċilitat metodu koerenti mill-awtoritajiet kompetenti.
(66)
L-Istati Membri għandhom jistabbilixxu regoli dwar penali applikabbli għall-ksur tad-dispożizzjonijiet ta’ dan ir-Regolament u jiżguraw li jiġu implimentati. Il-penali għandhom ikunu effettivi, proporzjonati u dissważivi u għandhom għall-anqas ikopru każijiet ta’ skorrettezza professjonali gravi u nuqqas ta’ diliġenza dovuta. Għandu jkun possibbli għall-Istati Membri li jipprovdu għal penali amministrattivi jew kriminali. Il-KRET għandha tistabbilixxi linji gwida dwar il-konverġenza tal-prattika relatata ma dawn il-penali.
(67)
Kwalunkwe skambju jew trasmissjoni ta’ informazzjoni bejn l-awtoritajiet kompetenti, awtoritajiet, korpi jew persuni oħrajn għandu jkun skont ir-regoli dwar it-trasferiment tad-data personali kif imniżżel fid-Direttiva 95/46/KE.
(68)
Dan ir-Regolament għandu jipprevedi wkoll regoli għal skambju ta’ informazzjoni ma’ awtoritajiet kompetenti f’pajjiżi terzi partikolarment ma’ dawk responsabbli għas-superviżjoni tal-aġenziji li jiggradaw il-kreditu involuti fl-endorsjar u ċ-ċertifikazzjoni.
(69)
Mingħajr ħsara għall-applikazzjoni tal-liġi Komunitarja, kull talba kontra aġenziji li jiggradaw il-kreditu fir-rigward ta’ xi ksur tad-dispożizzjonijiet ta’ dan ir-Regolament għandha ssir skont il-liġi nazzjonali applikabbli dwar ir-responsabilizzazzjoni ċivili.
(70)
Il-miżuri meħtieġa għall-implimentazzjoni ta’ dan ir-Regolament għandhom jiġu adottati skont id-Deċiżjoni tal-Kunsill 1999/468/KE tat-28 Ġunju 1999 li tipprovdi l-proċeduri għall-eżerċizzju tas-setgħet tal-implimentazzjoni kkonferiti fuq il-Kummissjoni (15).
(71)
B’mod partikolari l-Kummissjoni għandha tingħata s-setgħa li temenda l-Annessi I u t-II li jistabbilixxu l-kriterji speċifiċi għall-valutazzjoni tal-konformità ta’ aġenzija li tiggrada l-kreditu ma’ dimirijietha f’termini ta’ organizzazzjoni interna, arranġamenti operattivi, regoli dwar l-impjegati, preżentazzjoni tal-gradazzjoni ta’ kreditu u żvelar u li tispeċifika jew temenda l-kriterji għad-determinar tal-ekwivalenza tal-qafas legali regolatorju u superviżorju ta’ pajjiżi terzi mad-dispożizzjonijiet ta’dan ir-Regolament. Billi dawk il-miżuri huma ta’ ambitu ġenerali u huma mfassla biex jemendaw l-elementi mhux essenzjali ta’ dan ir-Regolament, inter alia billi jissupplimentawh b’elementi mhux essenzjali ġodda, huma għandhom jiġu adottati skont il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.
(72)
Bil-għan li jitqiesu aktar żviluppi fis-swieq finanzjarji, il-Kummissjoni għandha tressaq rapport lill-Parlament Ewropew u lill-Kunsill fejn tevalwa l-applikazzjoni ta’ dan ir-Regolament, b’mod partikulari d-dipendenza regolatorja fuq il-gradazzjonijiet tal-kreditu kif ukoll kemm tixraq ir-rimunerazzjoni tal-aġenzija li tiggrada l-kreditu mill-entità ggradata. Fid-dawl ta’ dik l-evalwazzjoni, il-Kummissjoni għandha tressaq proposti leġiżlattivi xierqa.
(73)
Il-Kummissjoni għandha tressaq ukoll rapport lill-Parlament Ewropew u lill-Kunsill fejn tevalwa inċentivi biex emittenti jutilizzaw aġenziji li jiggradaw il-kreditu stabbiliti fil-Komunità għal proporzjoni tal-gradazzjonijiet tagħhom, alternattivi possibbli għall-mudell fejn l-emittent iħallas hu, inkluż il-ħolqien ta’ aġenzija Komunitarja pubblika li tiggrada l-kreditu, u l-konverġenza tar-regoli nazzjonali rigward il-ksur tad-dispożizzjonijiet ta’ dan ir-Regolament. Fid-dawl ta’ dik l-evalwazzjoni, il-Kummissjoni għandha tressaq proposti leġiżlattivi xierqa.
(74)
Il-Kummissjoni għandha tressaq ukoll rapport lill-Parlament Ewropew u lill-Kunsill fejn tevalwa żviluppi fil-qafas regolatorju u superviżorju għall-aġenziji li jiggradaw il-kreditu f’pajjiżi terzi u l-effetti ta’ dawk l-iżviluppi u tad-dispożizzjonijiet tranżizzjonali msemmija f’dan ir-Regolament dwar l-istabilità tas-swieq finanzjarji fil-Komunità.
(75)
Ladarba l-għan ta’ dan ir-Regolament, jiġifieri li jiġi żgurat livell għoli ta’ protezzjoni lill-konsumatur u lill-investitur billi jiġi stabbilit qafas komuni fir-rigward tal-integrità tal-attivitajiet ta’ gradazzjoni ta’ kreditu u l-kwalità tal-gradazzjonijiet ta’ kreditu li għandhom jinħarġu mill-istituzzjonijiet finanzjarji li joperaw fis-suq intern ma jistax jinkiseb b’mod suffiċjenti mill-Istati Membri, minħabba s-skarsità attwali ta’ leġislazzjoni nazzjonali f’dan il-qasam u l-fatt li l-maġġoranza tal-aġenziji eżistenti li jiggradaw il-kreditu huma stabbiliti barra l-Komunità, u jista’ għalhekk, jinkiseb aħjar fil-livell Komunitarju, il-Komunità tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li hu meħtieġ sabiex jinkiseb dak l-għan,
ADOTTAW DAN IR-REGOLAMENT:
TITOLU I
SUĠĠETT, KAMP TA’ APPLIKAZZJONI U DEFINIZZJONIJIET
Artikolu 1
Suġġett
Dan ir-Regolament jintroduċi approċċ regolatorju komuni sabiex isaħħaħ l-integrità, it-trasparenza, ir-responsabilità, il-governanza tajba u l-affidabilità tal-attivitajiet ta’ gradazzjoni ta’ kreditu, li jikkontribwixxi għall-kwalità tal-gradazzjonijiet tal-kreditu maħruġa fil-Komunità, u b’hekk jikkontribwixxi għall-funzjonament mingħajr xkiel tas-suq intern filwaqt li jinkiseb livell għoli ta’ protezzjoni għall-konsumatur u għall-investitur. Huwa jistabbilixxi l-kondizzjonijiet għall-ħruġ ta’ gradazzjonijiet ta’ kreditu u r-regoli dwar l-organizzazzjoni u t-tmexxija tal-aġenziji li jiggradaw il-kreditu għall- promozzjoni tal-indipendenza tagħhom u l-evitar ta’ konflitti ta’ interess.
Artikolu 2
Kamp ta’ applikazzjoni
1. Dan ir-Regolament japplika għall-gradazzjonijiet ta’ kreditu maħruġa minn aġenziji li jiggradaw il-kreditu li huma rreġistrati fil-Komunità u li huma żvelati pubblikament jew distribwiti b’abbonament.
2. Dan ir-Regolament ma japplikax għal:
(a)
gradazzjonijiet ta’ kreditu privati prodotti fuq ordni individwali u pprovduti esklużivament lill-persuna li ordnathom u li mhumiex maħsuba għal żvelar pubbliku jew distribuzzjoni b’abbonament;
(b)
punti mogħtija lill-kreditu (credit scores), sistemi tal-għoti ta’ punti lill-kreditur jew valutazzjonijiet simili li għandhom x’jaqsmu mal-obbligi li jirriżultaw mir-relazzjonijiet tal-konsumatur, tal-kummerċ jew tal-industrija;
(c)
gradazzjonijiet ta’ kreditu prodotti minn aġenziji ta’ kreditu għall-esportazzjoni skont il-punt 1.3 tal-Parti 1 tal-Anness VI, għad-Direttiva 2006/48/KE; jew
(d)
gradazzjonijiet ta’ kreditu prodotti mill-banek ċentrali u li:
(i)
ma jitħallsux mill-entità ggradata;
(ii)
mhumiex żvelati lill-pubbliku;
(iii)
jinħarġu skont il-prinċipji, standards u proċeduri li jiżguraw l-integrità u l-indipendenza adegwata tal-attivitajiet ta’ gradazzjoni ta’ kreditu kif previst minn dan ir-Regolament; u
(iv)
m’għandhomx x’jaqsmu mal-istrumenti finanzjarji maħruġa mill-Istati Membri tal-banek ċentrali rispettivi.
3. Aġenzija li tiggrada l-kreditu għandha tapplika għar-reġistrazzjoni taħt dan ir-Regolament bħala kondizzjoni biex tiġi rikonoxxuta bħala Istituzzjonijiet ta’ Valutazzjoni Esterna tal-Kreditu (IVEK) skont il-Parti 2 tal-Anness VI għad-Direttiva 2006/48/KE, kemm-il darba ma toħroġx biss gradazzjonijiet ta’ kreditu msemmijin fil-paragrafu 2.
4. Sabiex tkun żgurata l-applikazzjoni uniformi tal-paragrafu 2(d), il-Kummissjoni, wara t-tressiq ta’ talba minn Stat Membru, skont il-proċedura regolatorja msemmija fl-Artikolu 38(3) u skont il-punt (d) tal-paragrafu 2 ta’ dan l-Artikolu, tista’ tadotta deċiżjoni li tiddikjara li bank ċentrali jaqa’ fl-ambitu ta’ dak il-punt u li l-gradazzjonijiet tiegħu ta’ kreditu għalhekk huma eżenti mill-applikazzjoni ta’ dan ir-Regolament.
Il-Kummissjoni għandha tippubblika fuq il-website tagħha l-lista tal-banek ċentrali li jaqgħu fl-ambitu tal-punt (d) tal-paragrafu 2 ta’ dan l-Artikolu.
Artikolu 3
Definizzjonijiet
1. Għall-fini ta’ dan ir-Regolament, għandhom japplikaw id-definizzjonijiet li ġejjin:
(a)
“gradazzjoni ta’ kreditu” tfisser opinjoni dwar is-solvibbiltà ta’ entità, debitu jew obbligu finanzjarju, garanzija ta’ debitu, sehem privileġġati jew strument finanzjarju ieħor, jew ta’ emittent ta’ tali debitu jew obbligu finanzjarju, garanzija ta’ debitu, sehem privileġġati jew strument finanzjarju ieħor, maħruġin bl-użu ta’ sistema gradatorja stabbilita u definita ta’ kategoriji ta’ gradazzjoni;
(b)
“aġenzija li tiggrada l-kreditu” tfisser persuna ġuridika li l-okkupazzjoni tagħha tinkludi l-ħruġ ta’ gradazzjonijiet ta’ kreditu fuq bażi professjonali;
(c)
“Stat Membru ta’ domiċilju” tfisser Stat Membru fejn l-aġenzija li tiggrada l-kreditu għandha l-uffiċċju rreġistrat tagħha;
(d)
“analista ta’ gradazzjoni” tfisser persuna li twettaq funzjonijiet analitiċi li huma meħtieġa għall-ħruġ ta’ gradazzjoni ta’ kreditu.
(e)
“analista ta’ gradazzjoni ewlieni” tfisser persuna b’responsabilità primarja għall-elaborazzjoni ta’ gradazzjoni ta’ kreditu jew għall-komunikazzjoni mal-emittent fir-rigward ta’ gradazzjoni partikulari ta’ kreditu jew, b’mod ġenerali, fir-rigward tal-gradazzjoni ta’ kreditu ta’ strument finanzjarju maħruġ minn dak l-emittent u, fejn ikun rilevanti, għat-tħejjija ta’ rakkomandazzjonijiet għall-kumitat ta’ gradazzjoni f’rabta ma’ tali gradazzjoni;
(f)
“entità ggradata” tfisser persuna ġuridika li s-solvibbiltà tagħha tkun iggradata espliċitament jew impliċitament fil-gradazzjoni ta’ kreditu, sew jekk issolleċitatx jew le dik il-gradazzjoni ta’ kreditu u sew jekk ipprovdietx jew le informazzjoni għal dik il-gradazzjoni ta’ kreditu;
(g)
“finijiet regolatorji” tfisser l-użu tal-gradazzjonijiet ta’ kreditu għall-fini speċifika ta’ konformità mal-liġi Komunitarja, kif implimentata mil-leġiżlazzjoni nazzjonali tal-Istati Membri;
(h)
“kategorija ta’ gradazzjoni” tfisser simbolu ta’ gradazzjoni, bħal simbolu alfabetiku jew numeriku li jista’ jkun akkumpanjat minn karattri ta’ identifikazzjoni miżjuda miegħu, użat fi gradazzjoni ta’ kreditu biex jipprovdi kejl relattiv ta’ riskju għalbiex issir distinzjoni bejn il-karatteristiċi differenti ta’ riskju tat-tipi ta’ entitajiet, emittenti u strumenti finanzjarji ggradati jew assi oħra;
(i)
“parti terza relatata” tfisser l-oriġinatur, l-arranġatur, l-isponsor, is-servicer jew kwalunkwe parti oħra li tinteraġixxi ma’ aġenzija li tiggrada l-kreditu f’isem entità ggradata, inkluża kwalunkwe persuna direttament jew indirettament marbuta ma’ dik l-entità gradata b’kontroll;
(j)
“kontroll” tfisser ir-relazzjoni bejn impriża prinċipali u sussidjarja, kif hemm deskritt fl-Artikolu 1 tad-Direttiva tal-Kunsill 83/349/KEE tat-13 ta’ Ġunju 1983 dwar kontijiet ikkonsolidati (16), jew rabta mill-qrib bejn persuna fiżika jew ġuridika u impriża;
(k)
“strument finanzjarju” tfisser kwalunkwe mill-istrumenti elenkati fit-Taqsima C tal-Anness I tad-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar swieq ta’ strumenti finanzjarji (17);
(l)
“strument finanzjarju strutturat” tfisser strument finanzjarju jew assi oħra li jirriżultaw minn transazzjoni jew skema ta’ titolizzazzjoni kif hemm imsemmi fil-punt 36 tal-Artikolu 4 tad-Direttiva 2006/48/KE;
(m)
“grupp ta’ aġenziji li jiggradaw il-kreditu” tfisser grupp ta’ impriżi stabbiliti fil-Komunità li jikkonsistu f’impriża prinċipali u s-sussidjarji tagħha fit-tifsira tal-Artikolu 1 u 2 tad-Direttiva 83/349/KEE kif ukoll impriżi relatati ma’ xulxin b’relazzjoni fit-tifsira tal-Artikolu 12(1) tad-Direttiva 83/349/KEE u li l-okkupazzjoni tagħhom tinkludi l-ħruġ ta’ gradazzjonijiet ta’ kreditu. Għall-finijiet tal-punt (a) tal-Artikolu 4(3), grupp ta’ aġenziji li jiggradaw il-kreditu għandu jinkludi wkoll aġenziji li jiggradaw il-kreditu stabbiliti f’pajjiżi terzi;
(n)
“ġestjoni għolja” tfisser il-persuna jew il-persuni, li jidderieġu b’mod effettiv in-negozju tal-aġenzija li tiggrada l-kreditu u l-membru jew il-membri tal-bord ta’ amministrazzjoni jew ta’ superviżjoni tagħha;
(o)
“attivitajiet ta’ gradazzjoni ta’ kreditu” tfisser analiżi ta’ data u informazzjoni u l-evalwazzjoni, l-approvazzjoni, il-ħruġ u r-rieżami ta’ gradazzjonijiet ta’ kreditu.
2. Għall-finijiet tal-punt (a) tal-paragrafu 1, dawn li ġejjin m’għandhomx jitqiesu li huma gradazzjonijiet ta’ kreditu:
(a)
rakkomandazzjonijiet fit-tifsira tal-Artikolu 1(3) tad-Direttiva tal-Kummissjoni 2003/125/KE (18);
(b)
riċerka dwar l-investiment kif iddefinit fl-Artikolu 24(1) tad-Direttiva 2006/73/KE (19) u forom oħrajn ta’ rakkomandazzjoni ġenerali, bħal “ixtri”, “biegħ” jew “żomm”, relatati ma’ transazzjonijiet fi strumenti finanzjarji jew ma’ obbligi finanzjarji; jew
(c)
opinjonijiet dwar il-valur ta’ strument finanzjarju jew obbligu finanzjarju.
Artikolu 4
Użu ta’ gradazzjonijiet ta’ kreditu
1. Istituzzjonijiet ta’ kreditu kif iddefiniti fid-Direttiva 2006/48/KE, ditti ta’ investiment kif iddefiniti fid-Direttiva 2004/39/KE, impriżi ta’ assigurazzjoni suġġetti għall-Ewwel Direttiva Tal-Kunsill tal-24 ta’ Lulju 1973 dwar il-koordinament ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju tal-assigurazzjoni diretta barra mill-assigurazzjoni tal-ħajja (20), impriżi ta’ assigurazzjoni fuq il-ħajja kif iddefiniti fid-Direttiva 2002/83/KE tal-Parlament Ewropew u tal-Kunsilltal-5 ta’ Novembru 2002 li tikkonċerna l-assigurazzjoni fuq il-ħajja (21), impriżi ta’ riassigurazzjoni kif iddefiniti fid-Direttiva 2005/68/KE tal-Parlament Ewropew u tal-Kunsilltas- 16 ta’ Novembru 2005 dwar ir-riassigurazzjoni (22), impriżi għall-investment kollettiv f’titoli trasferibbli (UCITS) kif iddefinit fid-Direttiva 85/611/KE u istituzzjonijiet għall-provvista ta’ rtirar okkupazzjonali kif iddefinit fid-Direttiva 2003/41/KE jistgħu jużaw biss għal finijiet regolatorji gradazzjonijiet ta’ kreditu jekk jinħarġu minn aġenziji li jiggradaw il-kreditu stabbiliti fil-Komunità u rreġistrati skont dan ir-Regolament.
Fejn prospett ippubblikat skont id-Direttiva 2003/71/KE u r-Regolament (KE) 809/2004 ikun fih referenza tal-gradazzjoni ta’ kreditu jew għal gradazzjonijiet ta’ kreditu, l-emittent, min qed joffri, jew il-persuna li tkun qed titlob li tiġi ammessa fil-kummerċ f’suq regolat għandhom jiżguraw li l-prospett ikun jinkludi wkoll tagħrif ċar u prominenti li jkun jiddikjara jekk dawn il-gradazzjonijiet tal-kreditu humiex maħruġa jew le minn aġenzija li tiggrada l-kreditu stabbilita fil-Komunità u rreġistrata skont dan ir-Regolament.
2. Aġenzija li tiggrada l-kreditu stabbilita fil-Komunità u rreġistrata skont dan ir-Regolament għandha titqies li tkun ħarġet gradazzjoni ta’ kreditu meta l-gradazzjoni ta’ kreditu tkun ġiet ippubblikata fuq il-website tal-aġenzija li tiggrada l-kreditu jew b’mezzi oħrajn jew distribwita b’abbonament u ppreżentata u żvelata skont l-obbligi tal-Artikolu 10, li jidentifikaw b’mod ċar li l-gradazzjoni ta’ kreditu hija endorsjata skont il-paragrafu 3 ta’ dan l-Artikolu.
3. Aġenzija li tiggrada l-kreditu stabbilita fil-Komunità u rreġistrata skont dan ir-Regolament tista’ tendorsja gradazzjoni ta’ kreditu maħruġa f’pajjiż terz biss meta l-attivitajiet ta’ gradazzjoni ta’ kreditu li jirriżultaw fil-ħruġ ta’ tali gradazzjoni ta’ kreditu jikkonformaw mal-kondizzjonijiet li ġejjin:
(a)
l-attivitajiet ta’ gradazzjoni ta’ kreditu li jirriżultaw fil-ħruġ tal-gradazzjoni ta’ kreditu li għandha tiġi endorsajta jitwettqu parzjalment jew kompletament mill-aġenzija li tiggrada l-kreditu li tendorsja jew minn aġenziji li jiggradaw il-kreditu li jappartjenu għall-istess grupp;
(b)
l-aġenzija li tiggrada l-kreditu tkun ivverifikat u tkun tista’ turi fuq bażi kontinwa lill-awtorità kompetenti tal-Istat Membru ta’ domiċilju li t-twettiq ta’ attivitajiet ta’ gradazzjoni ta’ kreditu mill-aġenzija li tiggrada l-kreditu tal-pajjiż terz li jirriżulta fil-ħruġ tal-gradazzjoni ta’ kreditu li għandha tiġi endorsjata jissodisfa r-rekwiżiti li huma għall-inqas strinġenti daqs ir-rekwiżiti stabbiliti fl-Artikoli 6 sa 12;
(c)
l-abbiltà tal-awtorità kompetenti tal-Istat Membru ta’ domiċilju tal-aġenzija li tiggrada l-kreditu li tendorsja jew tal-kulleġġ ta’ awtoritajiet kompetenti imsemmi fl-Artikolu 29 (kulleġġ) li jivvalutaw u jimmonitorjaw il-konformità tal-aġenzija li tiggrada l-kreditu stabbilita fil-pajjiż terz mar-rekwiżiti imsemmijin fil-punt b) mhix limitata;
(d)
l-aġenzija li tiggrada l-kreditu, meta tiġi mitluba, tagħmel disponibbli lill-awtorità kompetenti tal-Istat Membru ta’ domiċilju l-informazzjoni kollha meħtieġa sabiex l-awtorità kompetenti tkun tista’ tissorvelja fuq bażi kontinwa l-konformità mar-rekwiżiti ta’ dan ir-Regolament;
(e)
hemm raġuni oġġettiva sabiex il-gradazzjoni ta’ kreditu tiġi elaborata f’pajjiż terz;
(f)
l-aġenzija li tiggrada l-kreditu stabbilita fil-pajjiż terz hija awtorizzata jew irreġistrata u hija suġġetta għal superviżjoni f’dak il-pajjiż terz;
(g)
ir-reġim regolatorju f’dak il-pajjiż terz jipprevjeni l-indħil mill-awtoritajiet kompetenti u awtoritajiet pubbliċi oħra f’dak il-pajjiż terz fil-kontenut tal-gradazzjonijiet tal-kreditu u fil-metodoloġiji; u
(h)
hemm arranġament adatt ta’ kooperazzjoni bejn l-awtorità kompetenti tal-Istat Membru ta’ domiċilju tal-aġenzija li tiggrada l-kreditu li tendorsja u l-awtorità kompetenti rilevanti tal-aġenzija li tiggrada l-kreditu stabbilita fil-pajjiż terz. L-awtorità kompetenti tal-Istat Membru ta’ domiċilju għandhom jiżguraw li tali arranġamenti ta’ kooperazzjoni għandhom għall-inqas jispeċifikaw:
(i)
il-mekkaniżmu għall-iskambju ta’ informazzjoni bejn l-awtoritajiet kompetenti kkonċernati; u
(ii)
il-proċeduri li jirrigwardaw il-koordinazzjoni ta’ attivitajiet ta’ superviżjoni sabiex l-awtorità kompetenti tal-Istat Membru ta’ domiċilju tal-aġenzija li tiggrada l-kreditu li tendorsja tkun tista’ tissorvelja l-attivitajiet ta’ gradazzjoni ta’ kreditu li jirriżultaw fil-ħruġ ta’ gradazzjoni ta’ kreditu endorsjata fuq bażi kontinwa.
4. Gradazzjoni ta’ kreditu endorsjata skont il-paragrafu 3 għandha titqies bħala gradazzjoni ta’ kreditu maħruġa minn aġenzija li tiggrada l-kreditu stabbilita fil-Komunità u rreġistrata skont dan ir-Regolament.
Aġenzija li tiggrada l-kreditu stabbilita fil-Komunità u rreġistrata skont dan ir-Regolament ma tistax tuża tali endorsjar bil-ħsieb li tevita r-rekwiżiti ta’ dan ir-Regolament.
5. L-aġenzija ta’ gradazzjoni ta’ kreditu li endorsjat gradazzjonijiet ta’ kreditu maħruġa f’pajjiżi terzi f’konformità mal-paragrafu 4 għandhom jibqgħu responsabbli kompletament għal tali gradazzjoni ta’ kreditu u għat-twettiq tal-kondizzjonijiet stabbiliti fih.
6. Fejn il-Kummissjoni tkun għarfet, skont l-Artikolu 5(6), il-qafas legali u superviżorju ta’ pajjiż terz bħala ekwivalenti għar-rekwiżiti ta’ dan ir-Regolament u l-arranġamenti ta’ koperazzjoni msemmija fl-Artikolu 5(7) ikunu operazzjonali, l-aġenzija li tiggrada l-kreditu li tendorsja l-gradazzjonijiet ta’ kreditu maħruġa f’dak il-pajjiż terz m’għandhiex tkun meħtieġa aktar li tivverifika jew turi li l-kondizzjoni stabbilita fil-punt (g) tal-paragrafu 3 ta’ dan l-Artikolu jkun ġie ssodisfat.
Artikolu 5
Ekwivalenza u ċertifikazzjoni bbażati fuq l-ekwivalenza
1. Il-gradazzjonijiet ta’ kreditu li jkunu relatati ma’ entitajiet stabbiliti f’pajjiżi terzi jew strumenti finanzjarji li jinħarġu f’pajjiżi terzi u maħruġa minn aġenzija li tiggrada l-kreditu stabbilita f’pajjiż terz jistgħu jkunu utilizzati fil-Komunità skont l-Artikolu 4(1) mingħajr ma jkunu endorsjati skont l-Artikolu 4(3), kemm-il darba:
(a)
l-aġenzija li tiggrada l-kreditu tkun awtorizzata jew irreġistrata u tkun suġġetta għas-sorveljanza f’dak il-pajjiż terz;
(b)
il-Kummissjoni tkun adottat deċiżjoni ta’ ekwivalenza skont il-paragrafu 6 ta’ dan l-Artikolu, li jagħraf il-qafas legali u superviżorju ta’ pajjiż terz bħala ekwivalenti għar-rekwiżiti ta’ dan ir-Regolament;
(c)
l-arranġamenti ta’ koperazzjoni msemmija fil-paragrafu 7 ta’ dan l-Artikolu huma operazzjonali;
(d)
il-gradazzjonijiet ta’ kreditu maħruġa mill-aġenzija li tiggrada l-kreditu u l-attivitajiet tagħha ta’ gradazzjoni ta’ kreditu ma jkunux ta’ importanza sistemika għall-istabilità jew l-integrità finanzjarja tas-swieq finanzjarji ta’ Stat Membru wieħed jew aktar; u
(e)
l-aġenzija li tiggrada l-kreditu tkun iċċertifikata skont il-paragrafu 2 ta’ dan l-Artikolu.
2. L-aġenzija li tiggrada l-kreditu msemmija fil-paragrafu 1 tista’ tapplika għaċ-ċertifikazzjoni. L-applikazzjoni għandha titressaq lill-Kumitat tar-Regulaturi Ewropej tat-Titoli (il-“KRET”) skont id-dispożizzjonijiet rilevanti tal-Artikolu 15. Fi żmien ħamest ijiem tax-xogħol minn meta tkun intlaqgħet l-applikazzjoni għaċ-ċertifikazzjoni, il-KRET għandu jibgħat l-applikazzjoni lill-awtoritajiet kompetenti tal-Istati Membri kollha, fejn jistedinhom biex iqisuha jsirux membri tal-kulleġġ rilevanti skont il-punt (b) tal-Artikolu 29(3). L-awtoritajiet kompetenti li jkunu ddeċidew li jsiru membri tal-kulleġġ għandhom jinnotifikaw lill-KRET dwar dan fi żmien għaxart ijiem tax-xogħol minn meta tkun intlaqgħet l-istedina tal-KRET. L-awtoritajiet kompetenti li jinnotifikaw lill-KRET skont dan il-paragrafu għandhom ikunu membri tal-kulleġġ. Fi żmien għoxrin jum tax-xogħol wara li tkun intlaqgħet l-applikazzjoni għaċ-ċertifikazzjoni, il-KRET għandha tfassal u tippubblika fuq il-website tagħha lista tal-awtoritajiet kompetenti li huma membri tal-kulleġġ. Fi żmien għaxart ijiem tax-xogħol mill-pubblikazzjoni, il-membri tal-kulleġġ għandhom jagħżlu faċilitatur skont il-kriterji li jinsabu fl-Artikolu 29(5). Wara l-istabbiliment tal-kulleġġ, il-kompożizzjoni u l-funzjonament tal-kulleġġ għandhom ikunu rregolati mid-dispożizzjonijiet rilevanti tal-Artikolu 29.
3. L-applikazzjoni għal ċertifikazzjoni għandħa tiġi eżaminata skont il-proċedura stipulata fl-Artikolu 16. Id-deċiżjoni dwar iċ-ċertifikazzjoni għandha tkun ibbażata fuq il-kriterji spjegati fil-punti (a) sa (d) tal-paragrafu 1 ta’ dan l-Artikolu.
Id-deċiżjoni dwar iċ-ċertifikazzjoni għandha tkun innotifikata u ppubblikata skont l-Artikolu 18.
4. L-aġenzija li tiggrada l-kreditu tista’ wkoll tapplika separatament biex tkun eżentata:
(a)
fuq il-bażi ta’ każ b’każ milli tikkonforma ma’ xi wħud mir-rekwiżitistabbiliti fit-Taqsima A tal-Anness I u l-Artikolu 6(4) jew milli tikkonforma magħhom kollha jekk l-aġenzija li tiggrada l-kreditu tkun tista’ turi li r-rekwiżiti ma jkunux proporzjonati minħabba n-natura, l-iskala u l-kumplessità tan-negozju tagħha, u n-natura u l-medda tal-ħruġ ta’ gradazzjonijiet ta’ kreditu;
(b)
mir-rekwiżit tal-preżenza fiżika fil-Komunità fejn ħtieġa bħal din tkun wisq ta’ piż u sproporzjonata minħabba n-natura, l-iskala u l-kumplessità tan-negozju tagħha, u n-natura u l-firxa tal-ħruġ ta’ gradazzjonijiet ta’ kreditu.
Meta jkunu qed jivvalutaw dik l-applikazzjoni, l-awtoritajiet kompetenti għandhom iqisu d-daqs tal-aġenzija li tiggrada l-kreditu li tkun qed tressaq l-applikazzjoni, b’kont meħud tan-natura, l-iskala u l-kumplessità tan-negozju tagħha, u n-natura u l-firxa tal-ħruġ minnha tal-gradazzjonijiet ta’ kreditu, kif ukoll tal-impatt tal-gradazzjonijiet ta’ kreditu maħruġa mill-aġenzija li tiggrada l-kreditu għall-istabilità u l-integrità finanzjarja tas-swieq finanzjarji ta’ Stat Membru wieħed jew aktar. Fuq il-bażi ta’ dawn il-kunsiderazzjonijiet, l-awtoritajiet kompetenti jistgħu jagħtu tali eżenzjoni lill-aġenzija li tiggrada l-kreditu.
5. Id-deċiżjonijiet dwar l-eżenzjonijiet taħt il-paragrafu 4 ta’ dan l-Artikolu għandhom ikunu suġġetti għad-dispożizzjonijiet u l-proċeduri rilevanti spjegati fl-Artikolu 16 bl-eċċezzjoni tat-tieni subparagrafu tal-paragrafu 7 ta’ dak l-Artikolu. Fil-każ li jkun hemm nuqqas kontinwat ta’ ftehim fost il-membri tal-kulleġġ rilevanti dwar jekk għandhiex tingħata eżenzjoni lill-aġenzija li tiggrada l-kreditu, il-faċilitatur għandu jadotta deċiżjoni rraġunata għalkollox.
Għall-finijiet taċ-ċertifikazzjoni, inkluż l-għoti tal-eżenzjonijiet, u s-superviżjoni, il-faċilitatur għandu jwettaq il-kompiti tal-awtorità kompetenti tal-Istat Membru ta’ domiċilju fejn dan ikun rilevanti.
6. Il-Kummissjoni tista’ tadotta deċiżjoni ta’ ekwivalenza skont il-proċedura regolatorja msemmija fl-Artikolu 38(3), fejn tiddikjara li l-qafas legali u superviżorju ta’ pajjiż terz ikun jiżgura li l-aġenziji li jiggradaw il-kreditu li jkunu awtorizzati jew irreġistrati f’dak il-pajjiż terz ikunu konfomi mar-rekwiżiti vinkolanti legalment li jkunu ekwivalenti għar-rekwiżiti li jirriżultaw minn dan ir-Regolament u li jkunu suġġetti għal superviżjoni u infurzar effettivi f’dak il-pajjiż terz.
Qafas legali u superviżorju ta’ pajjiż terz jista’ jitqies ekwivalenti għal dan ir-Regolament jekk dak il-qafas ikun jissodisfa għall-anqas il-kondizzjonijiet li ġejjin:
(a)
l-aġenziji li jiggradaw il-kreditu f’dak il-pajjiż terz ikunu suġġetti għall-awtorizzazzjoni jew għar-reġistrazzjoni u jkunu suġġetti għal superviżjoni u infurzar effettivi fuq bażi kontinwa;
(b)
l-aġenziji li jiggradaw il-kreditu f’dak il-pajjiż terz jkunu suġġetti għal regoli li jkunu vinkolanti legalment li jkunu ekwivalenti għal dawk spjegati fl-Artikoli 6 sa 12 u l-Anness I; u
(c)
ir-reġim regolatorju tal-pajjiż terz f’dak il-pajjiż terz ma jkunx jippermetti l-indħil mill-awtoritajiet superviżorji u awtoritajiet pubbliċi oħra ta’ dak il-pajjiż terz fil-kontenut tal-gradazzjonijiet tal-kreditu u fil-metodoloġiji;
Il-Kummissjoni għandha tispeċifika aktar jew temenda l-kriterji spjegati fil-punti (a) sa (c) tat-tieni subparagrafu sabiex jitqiesu l-iżviluppi fis-swieq finanzjarji. Dawk il-miżuri, maħsuba biex jemendaw elementi mhux essenzjali ta’ dan ir-Regolament, għandhom ikunu adottati skont il-proċedura regolatorja bi skrutinju msemmija fl-Artikolu 38(2).
7. Il-faċilitatur għandu jistabbilixxi ftehimiet ta’ koperazzjoni mal-awtoritajiet kompetenti rilevanti ta’ pajjiżi terzi li l-oqfsa legali u superviżorji tagħhom ikunu tqiesu ekwivalenti għal dan ir-Regolament skont il-paragrafu 6. Dawn l-arranġamenti għandhom jispeċifikaw għall-anqas:
(a)
il-mekkaniżmu għall-iskambju ta’ informazzjoni bejn l-awtoritajiet kompetenti kkonċernati; u
(b)
Il-proċeduri li jirrigwardaw il-kordinazzjoni ta’ attivitajiet superviżorji.
Il-KRET għandha tikkoordina l-iżvilupp tal-ftehimiet ta’ koperazzjoni bejn l-awtoritajiet kompetenti tal-Istati Membri u l-awtoritajiet kompetenti rilevanti ta’ pajjiżi terzi li l-oqfsa legali u superviżorju tagħhom ikunu tqiesu ekwivalenti għal dan ir-Regolament skont il-paragrafu 6.
8. L-Artikoli 20, 24 u 25 għandhom japplikaw mutatis mutandis għall-aġenziji li jiggradaw il-kreditu u għall-gradazzjonijiet ta’ kreditu maħruġa minnhom.
TITOLU II
ĦRUĠ TA’ GRADAZZJONIJIET TA’ KREDITU
Artikolu 6
Indipendenza u evitar ta’ konflitti ta’ interess
1. Aġenzija li tiggrada l-kreditu għandha tieħu l-passi kollha meħtieġa sabiex tiżgura li l-ħruġ li tiggrada l-kreditu ma jkunx affettwat b’konflitt ta’ interess eżistenti jew potenzjali jew relazzjoni ta’ negozju li tinvolvi lill-aġenzija li tiggrada l-kreditu li toħroġ il-gradazzjoni ta’ kreditu, il-ġesturi tagħha, l-analisti tal-gradazzjoni, l-impjegati kif ukoll kwalunkwe persuna fiżika oħra li s-servizzi tagħha jitqiegħdu għad-dispożizzjoni jew taħt il-kontroll tal-aġenzija li tiggrada l-kreditu jew kwalunkwe persuna marbuta direttament jew indirettament magħha b’kontroll.
2. Sabiex tiżgura l-konformità mal-paragrafu 1, aġenzija li jiggradaw il-kreditu għandha tikkonforma mar-rekwiżiti stabbiliti fit-Taqsimiet A u B tal-Anness I.
3. Fuq talba ta’ aġenzija li tiggrada l-kreditu, l-awtorità kompetenti tal-Istat Membru ta’ domiċilju tista’ teżenta aġenzija li tiggrada l-kreditu milli tikkonforma mar-rekwiżiti tal-punti 2, 5 u 6 tat-Taqsima A tal-Anness I u l-Artikolu 6(4) jekk l-aġenzija li tiggrada l-kreditu tkun kapaċi turi li r-rekwiżiti ma jkunux proporzjonati fid-dawl tan-natura, id-dimensjoni u l-komplessità tan-negozju tagħha, u n-natura u l-firxa tal-ħruġ tal-gradazzjoni ta’ kreditu u li:
(a)
l-aġenzija li tiggrada l-kreditu għandha inqas minn 50 impjegat;
(b)
l-aġenzija implimentat miżuri u proċeduri, b’mod partikolari miżuri u proċeduri, b’mod partikolari mekkaniżmi ta’ kontroll intern, arranġamenti ta’ rappurtar u miżuri li jiżguraw l-indipendenza tal-analisti ta’ gradazzjoni u tal-persuni li japprovaw il-gradazzjonijiet ta’ kreditu, li jiżguraw konformità effettiva mal-għanijiet ta’ dan ir-Regolament; u
(c)
id-daqs tal-aġenzija li tiggrada l-kreditu mhux stabbilit b’tali mod li tiġi evitata l-konformità mar-rekwiżiti ta’ dan ir-Regolament minn aġenzija li tiggrada l-kreditu jew minn grupp ta’ aġenziji li jiggradaw il-kreditu.
F’każ ta’ grupp ta’ aġenziji li jiggradaw il-kreditu, l-awtoritajiet kompetenti għandhom jiżguraw li għall-inqas waħda mill-aġenziji li jiggradaw il-kreditu fil-grupp ma tkunx eżentata milli tikkonforma mar-rekwiżiti tal-punti 2, 5 u 6 tat-Taqsima A tal-Anness I u l-Artikolu 7(4).
Artikolu 7
Analisti tal-gradazzjoni, impjegati u persuni oħrajn involuti fil-ħruġ ta’ gradazzjonijiet ta’ kreditu
1. Aġenzija li tiggrada l-kreditu għandha tiżgura li l-analisti tal-gradazzjoni, l-impjegati tagħha kif ukoll kwalunkwe persuna fiżika li s-servizzi tagħha jitqiegħdu għad-dispożizzjoni jew taħt il-kontroll tagħha u li jkunu nvoluti direttament f’ attivitajiet ta’ gradazzjoni ta’ kreditu għandhom għarfien u esperjenza adatti għad-dmirijiet assenjati.
2. Aġenzija li tiggrada l-kreditu għandha tiżgura li l-persuni msemmija fil-paragrafu 1 ma jitħallewx jibdew jew jipparteċipaw f’negozjati dwar miżati jew pagamenti ma’ xi entità li ngħatat gradazzjoni, parti terza relatati jew kull persuna direttament jew indirettament konnessa bħala kontroll mal-entità li ngħatat gradazzjoni.
3. Aġenzija li tiggrada l-kreditu għandha tiżgura li l-persuni msemmijin fil-paragrafu 1 jissodisfaw ir-rekwiżiti stabbiliti fit-Taqsima C tal-Anness I.
4. Aġenzija li tiggrada l-kreditu għandha tistabbilixxi mekkanżimu adatt ta’ rotazzjoni gradwali fir-rigward tal-analisti tal-gradazzjoni u l-persuni li japprovaw gradazzjoni ta’ kreditu kif hemm definit fl-Anness I. Dan il-mekkaniżmu ta’ gradazzjoni għandu jsir f’fażijiet fuq il-bażi ta’ individwi aktar milli tim komplut.
5. Il-kumpens u l-evalwazzjoni tal-prestazzjoni tal-analisti tal-gradazzjoni u l-persuni li japprovaw il-gradazzjonijiet ta’ kreditu m’għandhomx jiddependu mill-ammont ta’ dħul li l-aġenzija li tiggrada l-kreditu tiġbor mill-entitajiet iggradati jew partijiet terzi relatati.
Artikolu 8
Metodoloġiji, mudelli u assunzjonijiet prinċipali ta’ gradazzjoni
1. Aġenzija li tiggrada l-kreditu għandha tiżvela lill-pubbliku l-metodoloġiji, il-mudelli u l-assunzjonijiet prinċipali ta’ gradazzjoni li hija tuża fl-attivitajiet ta’ gradazzjoni ta’ kreditu tagħha kif hemm iddefinit fil-punt 5 tal-Parti I tat-Taqsima E tal-Anness I.
2. Aġenzij li tiggrada l-kreditu għandha tadotta, timplimenta u tinforza proċeduri adegwati biex tiżgura l-gradazzjonijiet tal-kreditu li toħroġ ikunu bbażati fuq analiżi bir-reqqa tal-informazzjoni kollha disponibbli għaliha u li tkun rilevanti għall-analiżi tagħha skont il-metodoloġiji tal-għoti tal-gradazzjonijiet tagħha. Għandha tadotta l-miżuri kollha meħtieġa biex l-informazzjoni li tuża biex tassenja gradazzjoni tal-kreditu tkun ta’ kwalità biżżejjed u minn għejun kredibbli.
3. L-aġenzija li jiggrada l-kreditu għandhom jużaw metodoloġiji ta’ gradazzjoni li huma rigorużi, sistematiċi, kontinwi u suġġetti għal validazzjoni bbażata fuq l-esperjenza storika, inkluż ittestjar retrospettiv.
4. Meta aġenzija li tiggrada l-kreditu qiegħda tuża gradazzjoni eżistenti tal-kreditu ppreparati minn aġenzija oħra li tiggrada l-kreditu dwar assi bażi jew strumenti finanzjarji strutturati, m’għandhiex tirrifjuta li toħroġ gradazzjoni tal-kreditu ta’ entità jew strumenti finanzjarju għax porzjon mill-entità jew strument finanzjarju ngħata gradazzjoni qabel minn aġenzija oħra li tiggrada l-kreditu.
Aġenzija tar-gradazzjoni tal-kreditu għandha tirreġistra l-istanti kollha fejn fil-proċess tal-gradazzjonijiet tal-kreditu tagħha, l-aġenzija tibdel il-gradazzjonijiet eżistenti tal-kreditu ppreparati minn aġenzija oħra tal-gradazzjonijiet tal-kreditu dwar l-assi bażi jew strumenti finanzjarji strutturati u tipprovdi ġustifikazzjoni għall-valutazzjoni differenti.
5. Aġenzija li jiggradaw il-kreditu għandha tissorvelja l-gradazzjonijiet tal-kreditu u tirrivedi l-gradazzjonijiet tal-kreditu u l-metodoloġiji tagħha fuq bażi kontinwa u mill-inqas darba f’sena, b’mod partikulari fejn iseħħu bidliet materjali li jista’ jkollhom impatt fuq il-gradazzjoni ta’ strument. Aġenzija tal-gradazzjonijiet tal-kreditu għandha tistabbilixxi arranġamenti għall-monitoraġġ tal-impatt tal-bidliet tal-kondizzjonijiet ta’ swieq makroekonomiċi u finanzjarji dwar il-gradazzjonijiet tal-kreditu.
6. Meta l-metodoloġiji, il-mudelli jew is-suppożizzjonijiet ewlenin tal-gradazzjonijiet użati fl-attivitajiet li tiggrada l-kreditu jinbidlu, aġenzija tal-gradazzjonijiet tal-kreditu għandha:
(a)
minnufih, bl-użu tal-istess mezzi tal-komunikazzjoni li ntużaw għad-distribuzzjoni tal-gradazzjonijiet tal-kreditu effettwati, tiżvela l-iskop probabbli tal-gradazzjonijiet tal-kreditu li se jkunu affettwati;
(b)
tirrivedi l-gradazzjonijiet tal-kreditu affettwati mill-aktar fis possibbli u mhux aktar tard minn sitt xhur wara l-bidla, u sadanittant tqiegħed dawk il-gradazzjonijiet taħt osservazzjoni; u
(c)
terġa’ tiggrada l-gradazzjonijiet ta’ kreditu kollha bbażati fuq dawk il-metodoloġiji, mudelli jew is-suppożizzjonijiet ewlenin tal-gradazzjoni jekk, wara r-rieżami, l-effett totali kkombinat tal-bidliet jaffettwa dawk il-gradazzjonijiet ta’ kreditu.
Artikolu 9
Outsourcing
Ma jistax isir outsourcing ta’ funzjonijiet operattivi importanti b’tali mod li ssir ħsara materjali lill-kwalità tal-kontroll intern tal-aġenzija u l-ħila tal-awtoritajiet kompetenti li tissorvelja l-konformità tal-aġenzija mal-obbligi ta’ dan ir-Regolament.
Artikolu 10
Żvelar u preżentazzjoni ta’ gradazzjonijiet ta’ kreditu
1. Aġenzija li tiggrada l-kreditu għandha tiżvela kwalunkwe gradazzjoni ta’ kreditu, kif ukoll kwalunkwe deċiżjoni li ma tkomplix gradazzjoni tal-kreditu, fuq bażi mhux selettiv u fil-ħin. F’każ ta’ deċiżjoni li gradazzjoni tal-kreditu ma titkompliex, it-tagħrif żvelat għandu jinkludi r-raġunijiet kollha għad-deċiżjoni.
L-ewwel sottoparagrafu għandu japplika wkoll għall-gradazzjoni tal-kreditu li jitqassmu bl-abbonament.
2. L-aġenziji li jiggradaw il-kreditu għandhom jiżguraw li l-gradazzjonijiet tal-kreditu tagħhom jiġu ppreżentati u proċessati skont ir-rekwiżiti stabbiliti fit-Taqsima D tal-Anness I.
3. Meta aġenzija li tiggrada l-kreditu toħroġ gradazzjonijiet ta’ kreditu għal strumenti finanzjarji strutturati hija għandha tiżgura li l-kategoriji ta’ gradazzjoni li jiġu attribwiti għal strumenti finanzjarji strutturati jiġu differenzjati b’mod ċar permezz tal-użu ta’ simbolu addizzjonali li jiddistingwihom minn kategoriji ta’ gradazzjoni użati għal kwalunkwe entità, strument finanzjarju jew obbligi finanzjarji oħrajn;
4. Aġenzija li tiggrada l-kreditu għandha tiżvela l-politiki u l-proċeduri tagħha dwar il-gradazzjonijiet ta’ kreditu mhux mitluba.
5. Meta aġenzija li tiggrada l-kreditu toħroġ gradazzjoni tal-kreditu mhux mitluba għandha tiddikjara b’mod prominenti fil-gradazzjoni tal-kreditu jekk l-entità kklassifikata jew parti terza relatata tkunx ipparteċipat ma ħaditx sehem fil-proċess tal-gradazzjonijiet tal-kreditu u li l-aġenzija li tiggrada l-kreditu ma kellhiex aċċess għall-kontijiet u dokumenti interni u rilevanti oħrajn tal-entità kklassifikata jew ta’ parti terza relatata.
Il-gradazzjonijiet ta’ kreditu mhux issolleċitati għandhom ikunu identifikati bħala tali.
6. Aġenzija li tiggrada l-kreditu m’għandhiex tuża l-isem ta’ kwalunkwe awtorità kompetenti b’tali mod li jkun indikat jew issuġġerit endorsjar jew approvazzjoni minn dik l-awtorità li tiggrada l-kreditu jew kwalunkwe attività ta’ gradazzjoni ta’ kreditu tal-aġenzija li tiggrada l-kreditu.
Artikolu 11
Żvelar ġenerali u perjodiku
1. Aġenzija li tiggrada l-kreditu għandha tiżvela kompletament u pubblikament u taġġorna minnufih l-informazzjoni dwar il-materji stabbiliti fil-Parti I tat-Taqsima E tal-Anness I.
2. L-aġenziji li jiggradaw il-kreditu għandhom jagħmlu disponibbli f’reġistru ċentrali stabbilit mill-Kumitat tar-Regolaturi Ewropej tat-Titoli (KRET) informazzjoni dwar id-data tal-prestazzjoni storika tagħhom inkluża l-frekwenza tat-tranżizzjoni tal-gradazzjoni u informazzjoni dwar gradazzjonijiet tal-kreditu maħruġa fil-passat u dwar il-bidliet tagħhom. L-aġenziji li jiggradaw il-kreditu għandhom jipprovdu informazzjoni lil dan il-maħżen f’forma standardizzata kif previst permezz tal-KRET. Il-KRET għandu jagħmel din l-informazzjoni disponibbli għall-pubbliku u għandu jippubblika informazzoni fil-qosor dwar l-iżviluppi ewlenin osservati fuq bażi annwali.
3. Aġenzija li tiggrada l-kreditu għandha tipprovdi kull sena lill-awtorità kompetenti tal-Istat Membru ta’ domiċilju tagħha u lill-KRET, l-informazzjoni dwar il-materji msemmija fil-punt 2 tal-Parti II tat-Taqsima E tal-Anness I. L-awtoritajiet kompetenti tal-Istat Membru ta’ domiċilju għandhom jiżvelaw dik l-informazzjoni lill-membri tal-kulleġġ rilevanti.
Artikolu 12
Rapport ta’ trasparenza
Aġenzija li tiggrada l-kreditu għandha tippubblika rapport ta’ trasparenza kull sena li jinkludi informazzjoni dwar il-materji msemmija fil-Parti III tat-Taqsima E tal-l-Anness I. L-aġenzija li tiggrada l-kreditu għandha tippubblika r-rapport tat-trasparenza tagħha sal-aktar tard tliet xhur wara t-tmiem ta’ kull sena finanzjarja u għandha tiżgura li jibqa’ disponibbli fuq il-website tal-aġenzija għal mill-anqas ħames snin.
Artikolu 13
Ħlasijiet għal żvelar pubbliku
Aġenzija li tiggrada l-kreditu m’għandhiex titlob ħlas għall-informazzjoni pprovduta skont l-Artikoli 8 sa 12.
TITOLU III
SORVELJANZA TAL-ATTIVITÀ TAL-GRADAZZJONIJIET TAL-KREDITU
KAPITOLU I
Proċedura ta’ reġistrazzjoni
Artikolu 14
Rekwiżit ta’ reġistrazzjoni
1. Aġenzija li tiggrada l-kreditu għandha tapplika għal reġistrazzjoni għall-finijiet tal-Artikolu 2(1) previst li hija persuna ġuridika stabbilita fil-Komunità.
2. Ir-reġistrazzjoni għandha tkun effettiva għat-territorju kollu fil-Komunità ladarba d-deċiżjoni ta’ reġistrazzjoni maħruġa mill-awtorità kompetenti tal-Istat Membru ta’ domiċilju kif hemm imsemmi fl-Artikolu 16(7) jew 17(7) tkun ħadet effett taħt il-liġi nazzjonali rilevanti.
3. Aġenzija li tiggrada l-kreditu għandha f’kull ħin tkun konformi mal-kondizzjonijiet għar-reġistrazzjoni inizjali.
L-aġenziji li jiggradaw il-kreditu għandhom jinnotifikaw mingħajr dewmien lill-KRET, lill-awtorità kompetenti tal-Istat Membru ta’ domiċilju u lill-faċilitatur dwar kull bidla materjali fil-kondizzjonijiet tar-reġistrazzjoni inizjali, inkluż kwalunkwe ftuħ jew għeluq ta’ fergħat fil-Komunità.
4. Mingħajr preġudizzju għall-Artikoli 16 u 17, l-awtorità kompetenti tal-Istat Membru ta’ domiċilju għandha tirreġistra l-aġenzija li tiggrada l-kreditu jekk hija tikkonkludi mill-evalwazzjoni tal-applikazzjoni li l-aġenzija li tiggrada l-kreditu tikkonforma mal-kondizzjonijiet għall-ħruġ ta’ gradazzjonijiet ta’ kreditu kif hemm imniżżel f’dan ir-Regolament, filwaqt li jitqies l-Artikolu 4 u l-Artikolu 6.
5. L-awtoritajiet kompetenti m’għandhomx jimponu rekwiżiti fuq ir-reġistrazzjoni li m’humiex ipprovduti f’dan ir-Regolament.
Artikolu 15
Applikazzjoni għar-reġistrazzjoni
1. Aġenzija li jiggradaw il-kreditu għandha tibgħat applikazzjoni għar-reġistrazzjoni lill-KRET. L-applikazzjoni għandu jkun fiha informazzjoni dwar il-materji msemmija fit-II Anness.
2. Fejn grupp ta’ aġenziji li jiggradaw il-kreditu japplika għar-reġistrazzjoni, il-membri tal-grupp għandhom jagħtu s-setgħa lil wieħed mill-membri tal-grupp biex jibgħat l-applikazzjonijiet kollha lill-KRET f’isem il-grupp. L-aġenzija tal-gradazzjonijiet tal-kreditu nnominata għandha tipprovdi l-informazzjoni dwar il-materji msemmija fl-Anness II għal kull membru tal-grupp.
3. Aġenzija li tiggrada l-kreditu għandha tippreżenta l-applikazzjoni fil-lingwa li tkun meħtieġa skont il-liġi tal-Istat Membru tagħha u wkoll f’lingwa li bħala prattika tintuża fl-isfera tal-finanzi internazzjonali.
L-applikazzjoni għar-reġistrazzjoni mibgħuta mill-KRET lill-awtoritajiet kompetenti tal-Istati Membri ta’ domiċilju għandha titqies bħala applikazzjoni magħmula minn aġenzija li tiggrada l-kreditu konċernata.
4. Fi żmien 5 ijiem ta’ xogħol minn meta tiġi riċevuta t-talba, il-KRET għandu jibgħat kopji tat-talba lill-awtoritajiet kompetenti tal-Istati Membri kollha.
Fi żmien għaxart ijiem ta’ xogħol minn meta tiġi riċevuta l-applikazzjoni, il-KRET għandu jipprovdiparir lill-awtorità kompetenti tal-Istat Membri ta’ domiċilju dwar il-kompletezza tal-applikazzjoni.
5. Fi żmien 25 jum ta’xogħol minn meta tirċievi l-applikazzjoni, l-awtorità kompetenti tal-Istat Membru ta’ domiċilju u l-membri tal-kulleġġ rilevanti għandhom jevalwaw jekkl-applikazzjoni hix kompluta, filwaqt li jqisu l-parir tal-KRET imsemmi fil-paragrafu 3. Jekk l-applikazzjoni ma tkunx kompluta, l-awtorità kompetenti tal-Istat Membru ta’ domiċilju għandha tistabbilixxi data ta’ skadenza sa meta l-aġenzija li tiggrada l-kreditu għandha tipprovdi informazzjoni addizzjonali lilha u lill-KRET u għandha tinnotifika lill-membri tal-kulleġġ u lill-KRET kif meħtieġ.
Wara li tivvaluta l-applikazzjoni bħala kompluta, l-awtorità kompetenti tal-Istat Membru ta’ domiċilju għandha tinnotifika lill-aġenzija li tiggrada l-kreditu, il-membri tal-kulleġġ u l-KRET kif meħtieġ.
6. Fi żmien 5 ijiem ta’ xogħol minn meta tiġi riċevuta l-informazzjoni addizzjonali msemmija fil-paragrafu 5, il-KRET għandu jibgħat l-informazzjoni addizzjonali lill-awtoritajiet kompetenti tal-Istati Membri l-oħra kollha.
Artikolu 16
Evalwazzjoni tal-applikazzjoni għar-reġistrazzjoni ta’ aġenzija li tiggrada l-kreditu mill-awtoritajiet kompetenti
1. L-awtorità kompetenti tal-Istat Membru ta’ domiċilju u l-awtoritajiet kompetenti li huma membri tal-kulleġġ rilevanti għandhom, fi żmien 60 jum ta’ xogħol wara n-notifika kif imsemmi fit-tieni subparagrafu tal-Artikolu 15(5):
(a)
jeżaminaw b’mod konġunt l-applikazzjoni għal reġistrazzjoni; u
(b)
jagħmlu dak kollu li huwa raġonevoli fis-setgħa tagħhom biex jilħqu qbil dwar jekk jagħtux jew jiċħdu reġistrazzjoni lill-aġenzija li tiggrada l-kreditu abbażi tal-konformità tal-aġenzija li tiggrada l-kreditu mal-kondizzjonijiet stabbiliti f’dan ir-Regolament.
2. Il-faċilitatur jista’ jestendi l-perijodu ta’ eżami bi 30 jum ta’ xogħol, b’mod partikolari, jekk l-aġenzija li tiggrada l-kreditu:
(a)
tipprevedi li tendorsja l-gradazzjonijiet ta’ kreditu kif imsemmi fl-Artikolu 4(3);
(b)
tipprevedi li tagħmel outsourcing; jew
(c)
titlob eżenzjoni mill-konformità skont l-Artikolu 6(3).
3. Il-faċilitatur għandu jikkoordina l-evalwazzjoni tal-applikazzjoni mibgħuta mill-grupp tal-aġenziji li tiggrada l-kreditu u jiżgura li l-informazzjoni kollha meħtieġa biex issir l-evalwazzjoni tal-applikazzjoni tinqasam fost il-membri tal-kulleġġ rilevanti.
4. L-awtorità kompetenti tal-Istat Membru ta’ domiċilju għandha tħejji abbozz ta’ deċiżjoni kompletament motivata skont il-qbil imsemmi fil-paragrafu 1 punt b) u tippreżentaha lill-faċilitatur.
Fin-nuqqas ta’ qbil bejn il-membri tal-kulleġġ rilevanti, l-awtorità kompetenti tal-Istat Membru ta’ domiċilju għandha tħejji abbozz ta’ deċiżjoni ta’ ċaħda kompletament motivata abbażi tal-fehmiet bil-miktub tal-membri tal-kulleġġ li jopponu r-reġistrazzjoni u tippreżentah lill-faċilitatur. Il-membri tal-kulleġġ li jkunu favur ir-reġistrazzjoni għandhom iħejju u jippreżentaw spjegazzjoni dettaljata ta’ fehmiethom lill-faċilitatur.
5. Fi żmien 60 jum min-notifika msemmija fit-tieni subparagrafu tal-Artikolu 15(5), u f’kull każ fi żmien 90 jum tax-xogħol fil-każ li jkun japplika l-paragrafu 2, il-faċilitatur għandu jikkomunika lill-KRET l-abbozz irraġunat bis-sħiħ tad-deċiżjoni tar-reġistrazzjoni jew tad-deċiżjoni taċ-ċaħda, flimkien mal-ispjegazzjoni dettaljata msemmija fit-tieni subparagrafu tal-paragrafu 4.
6. Fi żmien 20 jum ta’ xogħol minn meta tiġi riċevuta l-komunikazzjoni msemmija fil-paragrafu 5, il-KRET għandu jagħti l-parir tiegħu dwar il-konformità tal-aġenzija li tiggrada l-kreditu mar-rekwiżiti għar-reġistrazzjoni tal-membri tal-kulleġġ rilevanti. Wara li jasallhom il-parir tal-KRET, il-membri tal-kulleġġ għandhom jeżaminaw l-abbozz tad-deċiżjoni mill-ġdid.
7. L-awtoritajiet kompetenti tal-Istat Membru ta’ domiċilju għandhom jadottaw deċiżjoni kompletament motivata ta’ reġistrazzjoni jew ta’ ċaħda fi żmien 15-il jum ta’ xogħol wara li jasallhom il-parir tal-KRET. Fil-każ li l-awtorità kompetenti tal-Istat Membru lokali titbiegħed mill-parir tal-KRET, għandha tagħti r-raġunijiet sħaħ għal dan. Jekk il-KRET ma jagħti ebda parir, l-awtorità kompetenti tal-Istat Membru ta’ domiċilju għandha tadotta d-deċiżjoni tagħha fi żmien 30 jum tax-xogħol mill-komunikazzjoni tal-abbozz tad-deċiżjoni lill-KRET skont il-paragrafu 5.
Fil-każ ta’ nuqqas kontinwu ta’ qbil bejn il-membri tal-kulleġġ rilevanti, l-awtorità kompetenti tal-Istat Membru ta’ domiċilju għandha tadotta deċiżjoni ta’ ċaħda kompletement motivata li għandha tidentifika l-awtoritajiet kompetenti dissidenti u għandha tinkludi deskrizzjoni ta’ fehmiethom.
Artikolu 17
Eżami tal-applikazzjoni għar-reġistrazzjoni ta’ grupp ta’ aġenziji li tiggrada l-kreditu mill-awtoritajiet kompetenti
1. Il-faċilitatur u l-awtoritajiet kompetenti li huma membri tal-kulleġġ rilevanti għandhom, fi żmien 60 jum ta’ xogħol wara n-notifika kif imsemmi fit-tieni subparagrafu tal-Artikolu 15(5):
(a)
jeżaminaw b’mod konġunt it-talbiet għar-reġistrazzjoni; u
(b)
jagħmlu dak kollu li huwa raġonevolment fis-setgħa tagħhom biex jilħqu qbil dwar jekk għandhomx jagħtu jew jiċħdu reġistrazzjoni lill-membri tal-grupp ta’ aġenziji li jiggradaw il-kreditu abbażi tal-konformità ta’ dawn l-aġenziji li jiggradaw il-kreditu mal-kondizzjonijiet stabbiliti f’dan ir-Regolament.
2. Il-faċilitatur jista’ jestendi l-perijodu ta’ eżami bi 30 jum ta’ xogħol, b’mod partikolari jekk xi waħda mill-aġenżiji li tiggrada l-kreditu fil-grupp:
(a)
tipprevedi li tendorsja gradazzjoni ta’ kreditu kif imsemmi fl-Artikolu 4(3);
(b)
tipprevedi li tagħmel outsourcing; jew
(c)
titlob eżenzjoni mill-konformità skont l-Artikolu 6(3).
3. Il-faċilitatur għandu jikkoordina l-eżami tal-applikazzjonijiet ippreżentati mill-grupp tal-aġenziji li jiggradaw il-kreditu u jiżgura li l-informazzjoni kollha meħtieġa biex isir l-eżami tal-applikazzjoni titqassam bejn il-membri tal-kulleġġ rilevanti.
4. L-awtoritajiet kompetenti tal-Istati Membri ta’ domiċilju għandhom iħejju abbozz ta’ deċiżjonijiet individwali kompletament motivati għal kull aġenzija li tiggrada l-kreditu tal-grupp, wara l-qbil imsemmi fil-paragrafu 1 punt b) u għandhom jippreżentawhom lill-faċilitatur.
Fin-nuqqas ta’ qbil bejn il-membri tal-kulleġġ rilevanti, l-awtoritajiet kompetenti tal-Istati Membri ta’ domiċilju għandhom iħejju abbozz ta’ deċiżjonijiet individwali ta’ ċaħda kompletament motivati dwar l-opinjonijiet bil-miktub tal-membri tal-kulleġġ li jopponu r-reġistrazzjoni u jippreżentawhom lill-faċilitatur. Il-membri tal-kulleġġ li jikkunsidraw li għandha tingħata reġistrazzjoni għandhom iħejju u jippreżentaw spjegazzjoni dettaljata ta’ fehmiethom lill-faċilitatur.
5. Fi żmien 60 jum ta’ xogħol wara n-notifika kif imsemmi fl-Artikolu 15(5) it-tieni subparagrafu, u f’kull każ sa mhux aktar tard minn 90 jum ta’ xogħol fil-każ li japplika l-paragrafu 2, il-faċilitatur għandu jikkomunika lill-KRET l-abbozz tad-deċiżjonijiet individwali kompletament motivati ta’ reġistrazzjoni jew l-abbozz tad-deċiżjonijiet ta’ ċaħda, flimkien mal-ispjegazzjoni dettaljata msemmija fit-tieni subparagrafu tal-paragrafu 4.
6. Fi żmien 20 jum ta’ xogħol minn meta tiġi riċevuta l-komunikazzjoni msemmija fil-paragrafu 5, il-KRET għandu jagħti l-parir tiegħu dwar il-konformità tal-aġenziji li jiggradaw il-kreditu tal-grupp bir-rekwiżiti għar-reġistrazzjoni tal-membri tal-kulleġġ rilevanti. Wara li jiġu riċevuti l-fehmiet tal-KRET, il-membri tal-kulleġġ għandhom jeżaminaw mill-ġdid l-abbozz ta’ deċiżjoni. Wara li jasallhom il-parir tal-KRET, il-membri tal-kulleġġ għandhom jeżaminaw mill-ġdid l-abbozzi tad-deċiżjonijiet.
7. L-awtoritajiet kompetenti tal-Istat Membru ta’ domiċilju għandhom jadottaw deċiżjoni ta’ reġistrazzjoni jew ta’ ċaħda kompletament motivata fi żmien 15-il jum ta’ xogħol wara li jasallhom il-parir tal-KRET. Fil-każ li l-awtoritajiet kompetenti tal-Istat Membru lokali titbiegħed mill-opinjoni tal-KRET, għandha tagħti r-raġunijiet sħaħ għal dan. Jekk il-KRET ma jagħti ebda parir, l-awtoritajiet kompetenti tal-Istat Membru ta’ domiċilju għandhom jadottaw id-deċiżjonijiet tagħhom fi żmien 30 jum tax-xogħol mill-komunikazzjoni tal-abbozz tad-deċiżjoni lill-KRET skont il-paragrafu 5.
Fil-każ ta’ nuqqas kontinwu ta’ qbil bejn il-membri tal-kulleġġ rilevanti dwar jekk għandhiex tiġi rreġistrata xi waħda mill-aġenziji li jiggradaw il-kreditu tal-grupp, l-awtorità kompetenti tal-Istat Membru ta’ domiċilju ta’ tali aġenzija li tiggrada l-kreditu għandha tadotta deċiżjoni ta’ ċaħda kompletament motivata li għandha tidentifika l-awtoritajiet kompetenti li ma jaqblux u għandha tinkludi deskrizzjoni ta’ fehmiethom.
Artikolu 18
Notifika tad-deċiżjoni dwar ir-reġistrazzjoni, iċ-ċaħda ta’ reġistrazzjoni jew l-irtirar ta’ reġistrazzjoni ta’ aġenzija li tiggrada l-kreditu
1. Fi żmien 5 ijiem ta’ xogħol wara l-adozzjoni ta’ deċiżjoni skont l-Artikolu 16 jew 17, l-aġenzija konċernata li tiggrada l-kreditu jekk tkunx ġiet reġistrata jew le. Meta l-awtorità kompetenti tal-Istat Membru ta’ domiċilju tirrifjuta li tirreġistra l-aġenzija li tiggrada l-kreditu, hija għandha tagħti r-raġunijiet fid-deċiżjoni tagħha.
2. L-awtorità kompetenti tal-Istat Membru ta’ domiċilju għandha tinnotifika lill-Kummissjoni, lill-KRET u lill-awtoritajiet kompetenti l-oħrajn bi kwalunkwe deċiżjoni taħt l-Artikoli 16, 17 jew 20.
3. Il-Kummissjoni għandha tippubblika f’Il-Ġurnal Uffiċjali tal-Unjoni Ewropea u fuq is-sit tal-Internet tagħha, lista tal-aġenziji li jiggradaw il-kreditu rreġistrati skont dan ir-Regolament. Din il-lista għandha tiġi aġġornata fi żmien tletin jum wara n-notifika msemmija fil-paragrafu 2.
Artikolu 19
Drittijiet għar-reġistrazzjoni u għas-superviżjoni
L-awtorità kompetenti tal-Istat Membru ta’ domiċilju tista’ timponi drittijiet għar-reġistrazzjoni u/jew għas-superviżjoni lill-aġenzija li tiggrada l-kreditu. Id-drittijiet għar-reġistrazzjoni u/jew għas-superviżjoni għandhom ikunu proporzjonati mal-ispejjeż sostnuti mill-awtorità kompetenti tal-Istat Membru ta’ domiċilju.
Artikolu 20
L-irtirar tar-reġistrazzjoni
1. L-awtorità kompetenti tal-Istat Membru ta’ domiċilju tista’ tirtira r-reġistrazzjoni ta’ aġenzija li tiggrada l-kreditu meta l-aġenzija li tiggrada l-kreditu:
(a)
espressament tirrinunzja r-reġistrazzjoni jew ma pprovdiet l-ebda ggradar tal-kreditu għas-sitt xhur ta’ qabel;
(b)
kisbet ir-reġistrazzjoni billi għamlet dikjarazzjonijiet foloz jew b’kull mezz irregolari ieħor;
(c)
ma tibqax tissodisfa l-kondizzjonijiet li taħthom kienet rreġistrata; jew
(d)
kisret b’mod serju jew ripetutament id-dispożizzjonijiet ta’ dan ir-Regolament li jirregola l-kondizzjonijiet tal-operat tal-aġenziji li jiggradaw il-kreditu.
2. Meta l-awtorità kompetenti tal-Istat Membru ta’ domiċilju jikkunsidraw li l-kondizzjonijiet imsemmija fil-paragrafu 1 ġew sodisfati, hija għandha tinnotifika l-faċilitatur u tikkopera mill-qrib mal-membri tal-kulleġġ rilevanti sabiex jiġi deċiż jekk ir-reġistrazzjoni tal-aġenzija li tiggrada l-kreditu għandhiex tiġi rtirata jew le.
Il-membri tal-kulleġġ għandhom iwettqu valutazzjoni konġunta u jagħmlu dak kollu li huwa raġonevolment fis-setgħa tagħhom biex jintlaħaq qbil dwar in-neċessità li tiġi rtirata r-reġistrazzjoni lill-aġenzija li tiggrada l-kreditu.
Fin-nuqqas ta’ lħuq ta’ ftehim, l-awtorità kompetenti tal-Istat Membru ta’ domiċilju għandha, fuq l-applikazzjoni ta’ kwalunkwe mill-membri l-oħra tal-kulleġġ jew fuq l-inizjattiva tagħha stess, titlob il-parir tal-KRET. Il-KRET għandu jagħti l-parir tiegħu fi żmien 15-il jum ta’ xogħol minn meta jirċievi tali talba.
L-awtorità kompetenti tal-Istat Membru ta’ domiċilju għandha tadotta deċiżjoni individwali ta’ rtirar abbażi tal-qbil milħuq fi ħdan il-kulleġġ.
Fin-nuqqas ta’ qbil bejn il-membri tal-kulleġġ fi żmien 30 jum ta’ xogħol wara li l-kwistjoni kienet notifikata lill-faċilitatur kif imsemmi fl-ewwel subparagrafu, l-awtorità kompetenti tal-Istati Membru ta’ domiċilju tista’ tadotta deċiżjoni individwali ta’ rtirar. Kwalunkwe devjazzjoni tad-deċiżjoni tagħha mill-opinjonijiet espressi mill-membri l-oħra tal-kulleġġ u, fejn adatt, il-parir mogħti mill-KRET, għandhom ikunu kompletament motivati.
3. Meta awtorità kompetenti ta’ Stat Membru li fih jintużaw gradazzjonijiet ta’ kreditu maħruġin mill-aġenzija li tiggrada l-kreditu tikkunsidra li l-kondizzjonijiet tal-paragrafu 1 ġew sodisfati, tista’ titlob lill-kulleġġ rilevanti biex jeżamina jekk il-kondizzjonjiet għall-irtirar tar-reġistrazzjoni ġewx sodisfatti. Jekk l-awtorità kompetenti tal-Istati Membri ta’ domiċilju tiddeċiedi li ma tirtirax ir-reġistrazzjoni tal-aġenzija li tiggrada l-kreditu kkonċernata, hija għandha tispjega d-deċiżjoni tagħha billi tagħti l-raġunamenti kollha.
4. Id-deċiżjoni dwar l-irtirar tar-reġistrazzjoni għandha tieħu effett immedjatament fil-Komunità kollha, suġġett għall-perijodu transitorju sabiex jintużaw il-gradazzjonijiet ta’ kreditu msemmija fl-Artikolu 24(2).
KAPITOLU II
Il-KRET u l-awtoritajiet kompetenti
Artikolu 21
Il-Kumitat tar-Regulaturi tat-Titoli Ewropej
1. Il-KRET għandu jipprovdi parir lill-awtoritajiet kompetenti, fil-każijiet previsti f’dan ir-Regolament. L-awtoritajiet kompetenti għandhom debitament jikkunsidraw dak il-parir qabel ma jieħdu deċiżjoni finali skont dan ir-Regolament.
2. Sas-7 ta’ Ġunju 2010 il-KRET għandu joħroġ gwida dwar:
(a)
il-proċess ta’ reġistrazzjoni u arranġamenti ta’ koordinazzjoni bejn l-awtoritajiet kompetenti u l-KRET fosthom dwar l-informazzjoni stabbilita fl-Anness II u s-sistema ta’ lingwi użata fl-applikazzjonijiet ippreżentati lill-KRET;
(b)
il-funzjonament operattiv tal-klleġġ imsemmi fl-Artikolu 25, fosthom il-modalitajiet tal-istabbiliment tas-sħubija f’dawn il-kulleġġi, l-applikazzjoni tal-kriterji għall-għażla tal-faċilitatur imsemmijin fil-punti (a) sa (d) tal-Artikolu 29(5), u l-arranġamenti bil-miktub għall-funzjonament tal-kulleġġi u l-arranġamenti għall-koordinazzjoni bejn il-kulleġġi;
(c)
l-applikazzjoni tar-reġim ta’ endorsjar taħt l-Artikolu 4(3) mill-awtoritajiet kompetenti; u
(d)
standards komuni dwar il-preżentazzjoni tal-informazzjoni, inklużi l-istruttura, il-format, il-metodu u l-perijodu tar-rappurtar li għandhom jiġu żvelati mill-aġenziji għall-gradazzjoni tal-kreditu skont l-Artikolu 11(2) tal-punt 1 tal-Parti II tat-Taqsima E tal-Anness I.
3. Sas-7 ta’ Settembru 2010 il-KRET għandu joħroġ gwida dwar:
(a)
prattika u attivitajiet ta’ infurzar li għandhom jitwettqu minn awtoritajiet kompetenti skont dan ir-Regolament;
(b)
standards komuni għall-valutazzjoni ta’ konformità ta’ metodoloġiji ta’ gradazzjoni ta’ kreditu bir-rekwiżiti stabbiliti fl-Artikolu 8(3);
(c)
tipi ta’ miżuri msemmijin fil-punt (d) tal-Artikolu 24(1) biex jiġi żgurat li aġenziji li jiggradaw il-kreditu jkomplu jikkonformaw mar-rekwiżiti legali; u
(d)
informazzjoni li l-aġenzija tal-gradazzjoni tal-kreditu għandha tagħti fl-applikazzjoni għaċ-ċertifikazzjoni u għall-evalwazzjoni tal-importanza sistemika tagħha biex ikun hemm stabilità finanzjarja jew integrità tas-swieq finanzjarji msemmija fl-Artikolu 5.
4. Il-KRET għandu jippubblika annwalment u għall-ewwel darba sas-7 ta’ Diċembru 2010 rapport dwar l-applikazzjoni ta’ dan ir-Regolament. Dan ir-rapport għandu jkollu, b’mod partikolari, evalwazzjoni tal-implimentazzjoni tal-Anness I mill-aġenziji għall-gradazzjoni tal-kreditu rreġistrati skont dan ir-Regolament.
5. Il-KRET għandu jikkoopera mal-Kumitat tas-Sorveljanti Ewropej tal-Banek stabbilit bid-Deċiżjoni tal-Kummissjoni 2009/78/KE (23) u l-Kumitat tas-Sorveljanti Ewropew tal-Assigurazzjonijiet u tal-Pensjonijiet tax-Xogħol stabbilit bid-Deċiżjoni tal-Kummissjoni 2009/79/KE (24) u għandu jikkonsulta lill-dawk il-Kumitati qabel il-pubblikazzjoni tal-gwida msemmija fil-paragrafi 2 u 3.
Artikolu 22
Awtoritajiet kompetenti
1. Sas-7 ta’ Ġunju 2010 kull Stat Membru għandu jinnomina awtorità kompetenti għall-iskop ta’ dan ir-Regolament.
2. L-awtoritajiet kompetenti għandhom ikollhom persunal biżżejjed fir-rigward tal-kapaċità u esperjenza suffiċjenti biex ikunu jistgħu japplikaw dan ir-Regolament.
Artikolu 23
Setgħat tal-awtoritajiet kompetenti
1. Fit-twettiq tad-doveri tagħhom skont dan ir-Regolament, la l-awtoritajiet kompetenti u lanqas awtoritajiet pubbliċi oħra ta’ Stat Membrui m’għandhom jindaħlu fil-kontenut tal-gradazzjoni jew tal-metodoloġiji ta’ kreditu.
2. Sabiex jaqdu d-doveri tagħhom skont dan ir-Regolament, l-awtoritajiet kompetenti għandu jkollhom, f’konformità mal-liġi nazzjonali, is-setgħat superviżorji u investigativi kollha meħtieġa għall-eżerċizzju tal-funzjonijiet tagħhom. Huma għandhom jeżerċitaw setgħathom:
(a)
direttament;
(b)
f’kollaborazzjoni ma’ awtoritajiet oħrajn; jew
(c)
b’applikazzjoni lill-awtoritajiet ġudizzjarji kompetenti.
3. Sabiex jaqdu d-doveri tagħhom skont dan ir-Regolament, l-awtoritajiet kompetenti, f’konformità mal-liġi nazzjonali, għandu jkollhom is-setgħa biex fil-kapaċità superviżorja tagħhom:
(a)
ikollhom aċċess għal kull dokument f’kull forma u jirċievu jew jieħdu kopja tiegħu;
(b)
jitolbu informazzjoni mingħand kull persuna u jekk meħtieġ isejħu u jinterrogaw persuna bil-għan li jiksbu informazzjoni;
(c)
iwettqu spezzjonijiet fuq il-post b’avviż jew mingħajru; u
(d)
jeħtieġu rekords tat-telefon u tat-traffiku tad-data.
L-awtoritajiet kompetenti jistgħu jużaw is-setgħat imsemmijin fl-ewwel subparagrafu biss fir-rigward ta’ aġenziji għall-gradazzjoni tal-kreditu, entitajiet gradati u partijiet terzi relatati, ma’ dawk il-partijiet terzi li l-aġenziji għall-gradazzjoni tal-kreditu jkunu tawhom ix-xogħol ta’ ċerti funzjonijiet jew attivitajiet, u ma’ persuni li jkunu b’xi mod ieħor relatati jew marbuta mal-aġenziji għall-gradazzjoni tal-kreditu jew attivitajiet ta’ gradazzjoni ta’ kreditu.
Artikolu 24
Miżuri ta’ superviżjoni mill-awtoritajiet kompetenti tal-Istat Membru ta’ domiċilju
1. Fejn l-awtorità kompetenti tal-Istat Membru ta’ domiċilju tkun stabbilixxiet li aġenzija rreġistrata għall-gradazzjoni tal-kreditu tikser l-obbligi li jirriżultaw minn dan ir-Regolament, hija tista’ tieħu l-miżuri li ġejjin:
(a)
tirtira r-reġistrazzjoni ta’ dik l-aġenzija li tiggrada l-kreditu skont l-Artikolu 20;
(b)
timponi projbizzjoni temporanja fuq dik l-aġenzija li tiggrada l-kreditu milli toħroġ gradazzjonijiet ta’ kreditu b’effett fil-Komunità kollha;
(c)
timponi sospensjoni fuq l-użu, għal skopijiet regolatorji, ta’ gradazzjonijiet ta’ kreditu maħruġa minn dik l-aġenzija li tiggrada l-kreditu b’effett fil-Komunità kollha;
(d)
tieħu miżuri adatti biex tiżgura li l-aġenziji li jiggradaw il-kreditu jkomplu jikkonformaw mar-rekwiżiti legali;
(e)
toħroġ avviżi pubbliċi;
(f)
tirriferi kwistjonijiet għal prosekuzzjoni kriminali lill-awtoritajiet nazzjonali rilevanti tagħha.
2. Il-gradazzjonijiet ta’ kreditu jistgħu jibqgħu jintużaw għal skopijiet regolatorji wara l-adozzjoni ta’ miżuri fil-punti (a) u (c) tal-paragrafu 1 matul perijodu li ma jaqbiżx:
(a)
għaxart ijiem ta’ xogħol jekk jeżistu gradazzjonijiet ta’ kreditu tal-istess strument finanzjarju jew entità maħruġa minn aġenziji oħra li jiggradaw il-kreditu rreġistrati skont dan ir-Regolament; jew
(b)
tliet xhur jekk ma teżisti l-ebda gradazzjoni ta’ kreditu tal-istess strument finanzjarju jew entità maħruġa minn aġenziji oħra li jiggradaw il-kreditu rreġistrati skont dan ir-Regolament.
L-awtoritajiet kompetenti jistgħu jestendu l-perijodu msemmi fil-punt (b) tal-ewwel subparagrafu bi tliet xhur oħra f’ċirkostanzi eċċezzjonali relatati ma’ potenzjal għal diżordni fis-suq jew instabbiltà finanzjarja.
3. Qabel ma tittieħed kwalunkwe miżura msemmija fil-paragrafu 1, l-awtorità kompetenti tal-Istat Membru ta’ domiċilju għandha tinnotifika lill-faċilitatur u għandha tikkonsulta lill-membri tal-kulleġġ rilevanti. Il-membri tal-kulleġġ għandhom jagħmlu dak kollu li huwa raġonevolment f’setgħathom biex jintlaħaq qbil dwar in-neċessità li tittieħed kwalunkwe miżura msemmija fil-paragrafu 1.
Fin-nuqqas ta’ qbil bejn il-membri tal-kulleġġ, l-awtorità kompetenti tal-Istat Membru ta’ domiċilju għandha, fuq it-talba ta’ kwalunkwe membru tal-kulleġġ jew fuq l-inizjattiva tagħha stess, titlob il-parir tal-KRET. Il-KRET għandu jagħti l-parir tiegħu fi żmien għaxart ijiem ta’ xogħol minn meta jirċievi tali talba.
Fin-nuqqas ta’ qbil bejn il-membri tal-kulleġġ dwar jekk għandhomx jittieħdu xi miżuri msemmijin fil-paragrafu 1 fi żmien 15-il jum ta’ xogħol wara li l-kwistjoni kienet notifikata lill-faċilitatur kif imsemmi fl-ewwel subparagrafu, l-awtorità kompetenti tal-Istati Membru ta’ domiċilju tista’ tadotta d-deċiżjoni tagħha. Kwalunkwe devjazzjoni minn dik id-deċiżjoni mill-opinjonijiet espressi mill-membri l-oħra tal-kulleġġ u, fejn ikun xieraq, il-parir mogħti mill-KRET, għandhom ikunu raġunati b’mod sħiħ. L-awtorità kompetenti tal-Istat Membru ta’ domiċilju għandha tinnotifika mingħajr dewmien bla bżonn lill-faċilitatur u lill-KRET dwar id-deċiżjoni tagħha.
Dan il-paragrafu għandu japplika bla ħsara għall-Artikolu 20.
Artikolu 25
Miżuri superviżorji minn awtoritajiet kompetenti minbarra l-awtorità kompetenti tal-Istat Membru ta’ domiċilju
1. Meta l-awtorità kompetenti ta’ Stat Membru tkun stabbiliet li aġenzija ta’ gradazzjoni ta’ kreditu reġistrata li l-gradazzjonijiet tagħha jintużaw fit-territorju tagħha tkun qed tikser l-obbligi tagħha li jirriżultaw minn dan ir-Regolament, hija tista’ tieħu l-miżuri li ġejjin:
(a)
tadotta l-miżuri ta’ superviżjoni msemmija fil-punti (e) u (f) tal-Artikolu 24(1);
(b)
tadotta miżuri msemmijin fil-punt (d) tal-Artikolu 24(1) fil-ġurisdizzjoni tagħha u, fejn tagħmel dan, għandha debitament tikkunsidra l-miżuri li diġà ttieħdu jew li kienu previsti mill-awtorità kompetenti tal-Istat Memrbu ta’ domiċilju;
(c)
timponi s-sospensjoni tal-użu ta’ gradazzjonijiet ta’ kreditu ta’ dik l-aġenzija li li tiggrada l-kreditu għal skopijiet regolatorji minn istituzzjonijiet imsemmijin fl-Artikolu 4(1) li l-uffiċju rreġistrat tagħhom jinsab fil-ġurisdizzjoni tagħha, suġġett għall-perijodu transitorju msemmi fl-Artikolu 24(2);
(d)
titlob lill-kulleġġ rilevanti biex jeżamina jekk humiex meħtieġa l-miżuri msemmijin fil-punti (b), (c) jew (d) tal-Artikolu 24(1).
2. Qabel l-adozzjoni tal-miżuri msemmijin fil-punti (a), (b) jew (c) tal-paragrafu 1, l-awtorità kompetenti għandha tinnotifika lill-faċilitatur u tikkonsulta lill-membri tal-kulleġġ rilevanti. Il-membri tal-kulleġġ għandhom jagħmlu dak kollu li huwa raġonevolment f’setgħathom biex jintlaħaq qbil dwar in-neċessità li jittieħdu xi miżuri msemmijin fil-punti (a) u (b) tal-paragrafu 1. F’każ ta’ nuqqas ta’ qbil, il-faċilitatur għandu, fuq it-talba ta’ kwalunke wieħed mill-membri tal-kulleġġ, jew fuq l-inizjattiva tiegħu stess, jitlob il-parir tal-KRET. Il-KRET għandu jagħti l-parir tiegħu fi żmien għaxart ijiem ta’ xogħol minn meta jirċievi tali talba.
3. Fil-każ ta’ nuqqas ta’ qbil bejn il-membri tal-kulleġġ rilevanti fi żmien 15-il jum ta’ xogħol wara li l-kwistjoni tkun ġiet notifikata lill-faċilitatur skont il-paragrafu 2, l-awtorità kompetenti tal-Istati Membru kkonċernat tista’ tadotta d-deċiżjoni tagħha. Kull devjazzjoni tad-deċiżjonijiet tagħha mill-opinjonijiet espressi mill-membri l-oħra tal-kulleġġ u, fejn xieraq, il-parir mogħti mill-KRET, għandhom ikunu rraġunati b’mod sħiħ. L-awtorità kompetenti tal-Istat Membru kkonċernat għandha tinnotifika lill-faċilitatur u lill-KRET dwar id-deċiżjoni tagħha, mingħajr dewmien
4. Dan l-Artikolu għandu japplika bla ħsara għall-Artikolu 20.
KAPITOLU III
Kooperazzjoni bejn awtoritajiet kompetenti
Artikolu 26
Obbligu għal kooperazzjoni
1. L-awtoritajiet kompetenti għandhom jikkooperaw fejn hemm bżonn għall-iskopijiet ta’ dan ir-Regolament, inkluż f’każijiet fejn il-komportament li qed jiġi investigat ma jikkostitwix ksur ta’ xi dispożizzjoni leġiżlattiva jew regolatorja fis-seħħ fl-Istat Membru kkonċernat.
2. L-awtoritajiet kompetenti għandhom jikkooperaw mill-qrib mal-awtoritajiet kompetenti responsabbli għas-superviżjoni tal-impriżi imsemmijin fl-Artikolu 4(1).
Artikolu 27
Skambju ta’ informazzjoni
1. L-awtoritajiet kompetenti għandhom mingħajr dewmien mhux dovut jipprovdu lil xulxin bl-informazzjoni meħtieġa għall-finijiet li jwettqu dmirijiethom skont dan ir-Regolament.
2. L-awtoritajiet kompetenti jistgħu jittrażmettu lill-awtoritajiet kompetenti responsabbli għas-superviżjoni tal-impriżi msemmija fl-Artikolu 4(1), lill-banek ċentrali, lis-Sistema Ewropea tal-Banek Ċentrali u lill-Bank Ċentrali Ewropew, fil-kapaċità tagħhom bħala awtoritajiet monetarji u, fejn xieraq, lill-awtoritajiet pubbliċi l-oħra responsabbli mis-superviżjoni tas-sistemi tal-ħlasijiet u tas-soluzzjoni tat-tilwim, informazzjoni kunfidenzjali maħsuba għat-twettiq tal-kompiti tagħhom. Bl-istess mod, dawn l-awtoritajiet jew korpi ma għandhomx jitwaqqfu milli jikkomunikaw lill-awtoritajiet kompetenti informazzjoni li l-awtoritajiet kompetenti jistgħu jeħtieġu għat-twettiq tad-dmiriijet tagħhom taħt dan ir-Regolament.
Artikolu 28
Kooperazzjoni f’każ ta’ talba rigward spezzjonijiet jew investigazzjonijiet fuq il-post
1. L-awtorità kompetenti ta’ Stat Membru wieħed tista’ titlob l-għajnuna mingħand awtorità kompetenti ta’ Stat Membru ieħor dwar l-ispezzjoni jew l-investigazzjonijiet fuq il-post.
L-awtorità kompetenti li tkun qed tagħmel tali talba għandha tinforma lill-KRET b’kull talba msemmija fl-ewwel subparagrafu. F’każ ta’ investigazzjoni jew spezzjoni b’effett transkonfinali, l-awtoritajiet kompetenti jistgħu jitolbu lill-KRET biex jassumi l-koordinazzjoni tal-investigazzjoni jew tal-ispezzjoni.
2. Meta awtorità kompetenti tirċievi talba mingħand awtorità kompetenti ta’ Stat Membru ieħor biex twettaq spezzjoni jew investigazzjoni fuq il-post, għandha:
(a)
twettaq spezzjonijiet jew investigazzjoni fuq il-post hija stess;
(b)
tippermetti lill-awtorità kompetenti li bagħtet it-talba biex tieħu sehem fl-ispezzjoni jew investigazzjoni fuq il-post;
(c)
tippermetti lill-awtorità kompetenti li bagħtet it-talba biex twettaq l-ispezzjoni jew l-investigazzjoni fuq il-post hija stess;
(d)
taħtar awdituri jew esperti biex iwettqu spezzjoni jew investigazzjoni fuq il-post;
(e)
tikkondividi kompiti speċifiċi dwar attivitajiet superviżorji ma’ awtoritajiet kompetenti oħrajn.
Artikolu 29
Kulleġġi ta’ awtoritajiet kompetenti
1. Fi żmien għaxart ijiem ta’ xogħol minn meta tirċievi t-talba għal reġistrazzjoni taħt l-Artikolu 15, l-awtorità kompetenti tal-Istat Membru ta’ domiċilju jew, fil-każ ta’ grupp ta’ aġenziji li jiggradaw il-kreditu, l-awtorità kompetenti tal-Istat Membru ta’ domiċilju tal-aġenzija li tiggrada l-kreditu awtorizzata skont l-Artikolu 15(2), għandha tistabbilixxi kulleġġ ta’ awtoritajiet kompetenti sabiex jiffaċilitaw l-eżerċizzju tal-kompiti msemmijin fl-Artikolu 4, 5, 6, 16, 17, 20, 24, 25 u 28.
2. Il-kulleġġ għandu jkun magħmul mill-awtoritajiet kompetenti tal-Istati Membri ta’ domiċilju u tal-awtoritajiet kompetenti msemmijin fil-paragrafu 3 fil-każ ta’ aġenzija waħdanija, jew mill-awtoritajiet kompetenti tal-Istati Membri ta’ domiċilju u l-awtoritajiet kompetenti imsemmija fil-paragrafu 3 fil-każ ta’ grupp ta’ aġenziji ta’ ggradar.
3. Awtorità kompetenti għajr l-awtorità kompetenti tal-Istat Membru ta’ domiċilju tista’ fi kwalunkwe mument tiddeċiedi li ssir membru tal-kulleġġ, dment illi:
(a)
fergħa li hija parti mill-aġenzija li tiggrada l-kreditu jew minn waħda mill-intrapriżi fil-grupp ta’ aġenziji li jiggradaw il-kreditu tkun stabbilita fil-ġurisdizzjoni tagħha; jew
(b)
l-użu ta’ gradazzjoni ta’ kreditu għal skopijiet regolatorji maħruġin mill-aġenzija li tiggrada l-kreditu jew il-grupp ta’ aġenziji li jiggradaw il-kreditu kkonċernati ikun mifrux jew għandu jew x’aktarx li jkollu impatt sinifikattiv fil-ġurisdizzjoni tagħha.
4. L-awtoritajiet kompetenti għajr il-membri tal-kulleġġ kif imsemmi fil-paragrafu 3, li jużaw gradazzjonijiet ta’ kreditu fil-ġurisdizzjonijiet tagħhom maħruġin mill-aġenzija li tiggrada l-kreditu jew mill-grupp ta’ aġenziji li jiggradaw il-kreditu, jistgħu jieħdu sehem f’laqgħa jew f’attività tal-kulleġġ.
5. Fi żmien 15-il jum ta’ xogħol mill-istabbilitment tal-kulleġġ, il-membri tiegħu għandhom jagħżlu faċilitatur, li jikkonsulta lill-KRET fin-nuqqas ta’ qbil. Għal dan il-għan, għandhom jitqiesu tal-inqas dawn il-kriterji li ġejjin:
(a)
ir-relazzjoni bejn l-awtorità kompetenti u l-aġenzija li tiggrada l-kreditu jew il-grupp ta’ aġenziji li jiggradaw il-kreditu;
(b)
il-limitu sa fejn ser jintużaw gradazzjonijiet ta’ kreditu għal skopijiet regolatorji f’territorju jew territorji partikolari;
(c)
il-post fil-Komunità fejn l-aġenzija li tiggrada l-kreditu jew il-grupp ta’ aġenziji li jiggradaw il-kreditu twettaq jew qed tippjana li twettaq il-parti l-aktar importanti tal-attivitajiet tagħha ta’ gradazzjoni ta’ kreditu; u
(d)
konvenjenza amministrattiva, ottimizzazzjoni tal-piż, u distribuzzjoni xierqa tal-volum ta’ xogħol.
Il-membri tal-kulleġġ għandhom jeżaminaw mill-ġdid l-għażla tal-faċilitatur mill-inqas kull ħames snin biex jiżguraw li l-faċilitatur magħżul jibqa’ l-aktar wieħed adattat skont il-kriterji msemmijin fl-ewwel subparagrafu.
6. Il-faċilitatur għandu jippresjedi l-laqgħat tal-kulleġġ, għandu jikkoordina l-azzjonijiet tal-kulleġġ u għandu jiżgura skambju effiċjenti ta’ informazzjoni fost il-membri tal-kulleġġ.
7. Sabiex tiġi żgurata koperazzjoni mill-qrib bejn l-awtoritajiet kompetenti fi ħdan il-kulleġġ, il-faċilitatur għandu fi żmien għaxart ijiem magħżula minnu jistabbilixxi arranġamenti ta’ koordinazzjoni bil-miktub fil-qafas tal-kulleġġ dwar il-kwistjonijiet li ġejjin:
(a)
informazzjoni li jkollha tiġi skambjata bejn l-awtoritajiet kompetenti;
(b)
il-proċess tat-teħid ta’ deċiżjonijiet fost l-awtoritajiet kompetenti, mingħajr preġudizzju għall-Artikoli 16, 17, u 20;
(c)
każijiet fejn l-awtoritajiet kompetenti għandhom jikkonsultaw lil xulxin;
(d)
każijiet fejn l-awtoritajiet kompetenti għandhom japplikaw il-mekkaniżmu ta’ medjazzjoni msemmi fl-Artikolu 31; u
(e)
każijiet fejn l-awtoritajiet kompetenti jiddelegaw kompiti superviżorji skont l-Artikolu 30.
8. Fil-każ ta’ nuqqas ta’ qbil dwar l-arranġamenti ta’ koordinazzjoni bil-miktub skont il-paragrafu 7, membru tal-kulleġġ jista’ jirriferi l-kwistjoni lill-KRET. Il-faċilitatur għandu jikkunsidra b’mod xieraq il-parir mogħti mill-KRET dwar l-arranġamenti ta’ koordinazzjoni bil-miktub qabel ma jaqbel dwar it-test finali tagħhom. L-arranġamenti ta’ koordinazzjoni bil-miktub għandhom jitniżżlu f’dokument wieħed li jinkludi r-raġunijiet sħaħ għal kwalunkwe tbegħid sinifikattiv mill-parir mogħti mill-KRET. Il-faċilitatur għandu jibgħat l-arranġamenti ta’ koordinazzjoni bil-miktub lill-membri tal-kulleġġ u lill-KRET.
Artikolu 30
Delegazzjoni ta’ kompiti bejn l-awtoritajiet kompetenti
L-awtorità kompetenti tal-Istat Membru ta’ domiċilju tista’ tiddelega kull wieħed mill-kompiti tagħha lill-awtorità kompetenti ta’ Stat Membru ieħor suġġett għall-ftehim ta’ dik l-awtorità. Id-delegazzjoni ta’ kompiti m’għandhiex taffettwa r-responsabbiltà tal-awtorità kompetenti li tkun qed tiddelega.
Artikolu 31
Medjazzjoni
1. Il-KRET għandu jistabbilixxi mekkaniżmu tal-medjazzjoni li jgħin biex tinstab opinjoni komuni fost l-awtoritajiet kompetenti kkonċernati.
2. Fil-każ ta’ nuqqas ta’ qbil bejn l-awtoritajiet kompetenti dwar evalwazzjoni jew azzjoni taħt dan ir-Regolament, huma għandhom jirriferu l-każ lill-KRET għall-medjazzjoni. L-awtoritajiet kompetenti konċernati għandhom jikkunsidraw b’mod xieraq il-parir tal-KRET u għandhom jagħtu r-raġunijiet kollha għal kull tbegħid minn dak il-parir.
Artikolu 32
Sigriet professjonali
1. L-obbligu tas-segretezza professjonali għandu japplika għall-persuni kollha li jaħdmu jew li ħadmu għall-awtorità kompetenti jew għall-KRET jew għal kwalunkwe awtorità jew persuna li lilha l-awtorità kompetenti ddelegat il-kompiti, inklużi awdituri u esperti li jkunu ngħataw kuntratt mill-awtorità kompetenti. L-informazzjoni koperta mis-sigriet professjonali m’għandhiex tiġi żvelata lil xi persuna jew awtorità oħra għajr meta tali żvelar ikun meħtieġ għal proċeduri legali.
2. L-informazzjoni kollha skambjata bejn il-KRET u l-awtoritajiet kompetenti, u bejn l-awtoritajiet kompetenti skont dan ir-Regolament għandha titqies kunfidenzjali, ħlief meta l-KRET jew l-awtorità kompetenti konċernata tiddikjara fil-mument tal-komunikazzjoni li tali informazzjoni tista’ tiġi żvelata jew meta tali żvelar ikun meħtieġ għal proċeduri legali.
Artikolu 33
Żvelar ta’ informazzjoni minn Stat Membru ieħor
L-awtorità kompetenti ta’ Stat Membru tista’ tiżvela l-informazzjoni li tkun irċeviet mingħand awtorità kompetenti ta’ Stat Membru ieħor biss jekk din tkun kisbet il-qbil espliċitu tal-awtorità kompetenti li tkun bagħtet l-informazzjoni u, fejn ikun il-każ, l-informazzjoni għandha tiġi żvelata biss għall-finijiet li għalihom l-awtorità kompetenti tkun tat il-qbil tagħha, jew fejn tali żvelar ikun meħtieġ għal proċeduri legali.
KAPITOLU IV
Kooperazzjoni ma’ pajjiżi terzi
Artikolu 34
Qbil dwar skambju ta’ informazzjoni
L-awtoritajiet kompetenti jistgħu jikkonkludu ftehim ta’ kooperazzjoni dwar l-iskambju ta’ informazzjoni mal-awtoritajiet kompetenti ta’ pajjiżi terzi biss jekk l-informazzjoni żvelata hija suġġetta għal garanziji ta’ segretezza professjonali li jkunu mill-anqas ekwivalenti għal dawk stabbiliti fl-Artikolu 32.
Tali skambju ta’ informazzjoni għandu jkun maħsub għat-twettiq tal-kompiti ta’ dawk l-awtoritajiet kompetenti.
Dwar it-trasferiment ta’ data personali lil pajjiż terz, l-Istati Membri għandhom japplikaw id-Direttiva 95/46/KE.
Artikolu 35
Żvelar ta’ informazzjoni minn pajjiżi terzi
L-awtorità kompetenti ta’ Stat Membru tista’ tiżvela l-informazzjoni li rċeviet mingħand awtoritajiet kompetenti ta’ pajjiżi terzi biss jekk din tkun kisbet il-qbil espliċitu tal-awtorità kompetenti li tkun bagħtet l-informazzjoni u, fejn ikun il-każ,. l-informazzjoni għandha tiġi żvelata biss għall-finijiet li għalihom l-awtorità kompetenti tkun tat il-qbil tagħha, jew fejn tali żvelar ikun meħtieġ għal proċeduri legali.
TITOLU IV
PENALI, PROĊEDURI TAL-KUMITAT, RAPPURTAĠĠ U DISPOŻIZZJONIJIET TRANŻIZZJONALI U FINALI
KAPITOLU I
Penali, proċedura u rapportaġġ tal-kumitat
Artikolu 36
Penali
L-Istati Membri għandhom jistabbilixxu r-regoli dwar penali applikabbli għall-ksur tad-disposizzjonijiet ta’ dan ir-Regolament u għandhom jieħdu l-miżuri kollha biex jiżguraw li jiġu implimentati. Il-penali previsti għandhom ikunu effettivi, proporzjonati u dissważivi.
L-Istati Membri għandhom jiżguraw li l-awtorità kompetenti tiżvela pubblikament kull piena li ġiet imposta għal ksur ta’ dan ir-Regolament, sakemm dan l-iżvelar ma jipperikolax b’mod serju s-swieq finanzjarji jew jikkawża ħsara sproporzjonata lill-partijiet involuti.
Sas-7 ta’ Diċembru 2010, l-Istati Membri għandhom jinnotifikaw ir-regoli msemmija fl-ewwel subparagrafu lill-Kummissjoni. Huma għandhom jinnotifikaw lill-Kummissjoni mingħajr dewmien bi kwalunkwe emenda sussegwenti għalihom.
Artikolu 37
Emendamenti fl-Annessi
Il-Kummissjoni tista’ temenda l-Annessi sabiex tikkunsidra l-iżviluppi, fosthom l-iżviluppi internazzjonali fis-swieq finanzjarji, b’mod partikolari dwar strumenti finanzjarji ġodda u dwar il-konverġenza tal-prattika superviżorja.
Dawk il-miżuri mfassla biex jemendaw elementi mhux essenzjali ta’ dan ir-Regolament għandhom ikunu adottati skont il-proċedura regolatorja bi skrutinju msemmija fl-Artikolu 38(2).
Artikolu 38
Proċedura tal-kumitat
1. Il-Kummissjoni għandha tkun megħjuna mill-Kumitat Ewropew ta’ Titoli stabbilit mid-Deċiżjoni tal-Kummissjoni 2001/528/KE (25).
2. Meta ssir riferenza għal dan il-paragrafu, għandhom japplikaw l-Artikoli 5a(1) sa (4) u l-Artikolu 7 tad-Deċiżjoni 1999/468/KE, b’kont meħud tad-dispożizzjonijiet tal-Artikolu 8 tagħha.
3. Meta ssir riferenza għal dan il-paragrafu, għandhom japplikaw l-Artikolu 5 u l-Artikolu 7 tad-Deċiżjoni 1999/468/KE, b’kont meħud tad-dispożizzjonijiet tal-Artikolu 8 tagħha.
Il-perijodu stabbilit fl-Artikolu 5(6) tad-Deċiżjoni 1999/468/KE għandu jkun ta’ tliet xhur.
Artikolu 39
Rapporti
1. Sas-7 ta’ Diċembru 2012 il-Kummissjoni għandha tevalwa l-applikazzjoni ta’ dan ir-Regolament, fosthom evalwazzjoni tal-affidabbiltà ta’ gradazzjonijiet ta’ kreditu fil-Komunità, l-impatt fuq il-livell ta’ konċentrazzjoni fis-suq ta’ gradazzjoni ta’ kreditu, l-ispiża u l-benefiċċju ta’ impatti tar-Regolament u ta’ kemm hija xierqa ir-rimunerazzjoni tal-aġenzija li tiggrada l-kreditu (“mudell issuer-pays”), u tippreżenta rapport dwar dan lill-Parlament Ewropew u lill-Kunsill tal-Unjoni Ewropea.
2. Sas-7 ta’ Diċembru 2010, il-Kummissjoni għandha, fid-dawl ta’ diskussjonijiet mal-awtoritajiet kompetenti, tevalwa l-applikazzjoni tat-Titolu III ta’ dan ir-Regolament, b’mod partikulari tal-koperazzjoni tal-awtoritajiet kompetenti, tal-istatus legali tal-KRET u tal-prattika superviżorja. Il-Kummissjoni għandha tippreżenta rapport dwar dawk il-materji lill-Parlament Ewropew u lill-Kunsill flimkien ma’ proposti xierqa għal reviżjoni ta’ dak it-Titolu.
Dak ir-rapport għandu jinkludi referenza għall-proposta tal-kummissjoni tat-12 ta’ Novembru 2008 għal regolament dwar aġenziji li jiggradaw il-kreditu u għar-rapport tal-Kumitat għall-Affarijiet Ekonomiċi u Monetarji tal-Parlament Ewropew tat-23 ta’ Marzu 2009 relatat ma’ dik il-proposta.
3. Sas-7 ta’ Diċembru 2010, il-Kummissjoni għandha, fid-dawl tal-iżviluppi fil-qafas regolatorju u superviżorju għall-aġenziji tal-gradazzjoni tal-kreditu, f’pajjiżi terzi, tressaq rapport lill-Parlament Ewropew u lill-Kunsill dwar l-effetti ta’ dawk l-iżviluppi u tad-dispożizzjonijiet tranżizzjonali msemmija fl-Artikolu 40 dwar l-istabilità tas-swieq finanzjarji fil-Komunità.
KAPITOLU II
Dispożizzjonijiet transitorji u finali
Artikolu 40
Dispożizzjoni transitorja
Aġenziji li jiggradaw il-kreditu fil-Komunità qabel Sas-7 ta’ Ġunju 2010 (aġenziji eżistenti li jiggradaw il-kreditu) li biħsiebhom japplikaw għal reġistrazzjoni taħt dan ir-Regolament għandhom jadottaw il-miżuri kollha meħtieġa biex jikkonformaw mad-dispożizzjonijiet tiegħu sa mhux aktar tard mis-7 ta’ Settembru 2010.
L-aġenziji li jiggradaw il-kreditu għandhom jippreżentaw applikazzjoni għal reġistrazzjoni sa mhux qabel is-7 ta’ Ġunju 2010 L-aġenziji eżistenti li jiggradaw il-kreditu għandhom, f’kull każ, jippreżentaw l-applikazzjoni għal reġistrazzjoni tagħhom sas-7 ta’ Settembru 2010.
L-aġenziji eżistenti li jiggradaw il-kreditu jistgħu jkomplu joħorġu gradazzjonijiet ta’ kreditu għall-finijiet tal-Artikolu 2(1) u dawn il-gradazzjonijiet ta’ kreditu jistgħu jintużaw għal skopijiet regolatorji minn istituzzjonijiet finanzjarji kif hemm imsemmi fl-Artikolu 4(1) sakemm ir-reġistrazzjoni ma tiġiex miċħuda. F’każ ta’ ċaħda ta’ reġistrazzjoni, għandu japplika l-Artikolu 24(2).
Artikolu 41
Dħul fis-seħħ
Dan ir-Regolament għandu jidħol fis-seħħ fl-għoxrin jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mid-data tad-dħul fis-seħħ tiegħu. Madankollu:
-
l-Artikolu 4(1) li għandu japplika mis-7 ta’ Diċembru 2010; u
-
il-punti (f), (g) u (h) tal-Artikolu 4(3) għandhom japplikaw mis-7 ta’ Ġunju 2011.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Strasburgu, is-16 ta’ Settembru 2009.

Labels: 2
11
10
3
12
15